Remaja mandi laut bersama rakan dikhuatiri lemas
Oleh IVAN AMIRUL

3 Januari 2021, 6:43 pm
KOTA KINABALU – Seorang remaja lelaki dikhuatiri lemas selepas dihanyutkan arus deras dalam kejadian di pantai sebuah pusat peranginan di Karambunai pagi tadi.
Dalam kejadian kira-kira pukul 8 pagi itu, mangsa Yusuf Suhaibon, 19, dikatakan bersama dua lagi rakannya sedang mandi di pantai terbabit.
Bagaimanapun, ombak deras melanda pantai berkenaan secara tiba-tiba dan menarik mangsa serta rakannya ke kawasan laut dalam.
Dua rakan mangsa dipercayai sempat menarik tangan mangsa namun arus deras mengakibatkan mereka gagal menarik mangsa ke tempat selamat.
Kedua-dua rakan mangsa difahamkan berjaya berenang ke tepi pantai sebelum meminta bantuan orang awam untuk menghubungi pihak berkuasa.
Ketua Polis Daerah Kota Kinabalu, Asisten Komisioner Habibi Majinji berkata, pihaknya menerima panggilan kecemasan berkaitan kejadian itu pada pukul 8.58 pagi sebelum mengerahkan sepasukan anggota dan pegawai dari Balai Polis Manggatal bergegas ke lokasi kejadian.

“Operasi mencari dan menyelamat turut disertai pasukan Jabatan Bomba dan Penyelamat Malaysia (JBPM). Setakat ini, operasi mencari dan menyelamat mangsa lemas masih diteruskan oleh pihak berkuasa.
“Polis juga sudah mendapatkan maklumat mangsa daripada kedua-dua rakan dan pengadu kejadian ini,” katanya ketika dihubungi sebentar tadi. – K! ONLINE


PKPD Depot Tahanan Imigresen Langkap dan kuarters ditamatkan
Oleh EDDY AQMAL MOHAMED HAMIDI

3 Januari 2021, 7:09 pm
PETALING JAYA – Kerajaan hari ini bersetuju untuk menamatkan Perintah Kawalan Pergerakan Diperketatkan (PKPD) di Depot Tahanan Imigresen Langkap dan Kuarters Daerah Hilir, Perak lebih awal daripada yang telah dijadualkan.
Menteri Kanan Keselamatan, Datuk Seri Ismail Sabri Yaakob berkata, keputusan untuk menamatkan PKPD di lokaliti tersebut dibuat atas nasihat Kementerian Kesihatan (KKM) susulan trend penurunan kes positif Covid-19 di kawasan berkenaan.
“Sebelum ini kerajaan bersetuju untuk melaksanakan PKPD di Depot Tahanan Imigresen Langkap dan Kuaters Daerah Hilir, Perak dan dijadualkan akan tamat pada 14 Januari depan.
“Bagaimanapun, atas nasihat KKM, kerajaan bersetuju untuk menamatkan PKPD di sana pada hari ini, lebih awal daripada yang dijadualkan susulan trend penurunan kes positif Covid-19 serta tiada lagi sampel yang masih menunggu keputusan,” katanya menerusi satu kenyataan hari ini.
Tambah beliau, sehingga kini, KKM telah selesai melaksanakan ujian saringan ke atas semua tahanan dan kakitangan.
Dalam perkembangan berasingan, Ismail Sabri berkata, seramai 43 pendatang asing tanpa izin (PATI) dan seorang tekong telah ditahan semalam menerusi Ops Benteng yang melibatkan kerjasama Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (Aksem).

“Sebanyak 105 Sekatan Jalan Raya (SJR) turut dilaksanakan semalam iaitu Ops Penawar (41 SJR), Ops Benteng PDRM (55 SJR) dan Ops Benteng Aksem (9 SJR).
“Kerajaan akan berterusan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” tegas beliau.
Ops Benteng berperanan mengawal ketat sempadan negara secara bersepadu daripada dibolosi PATI bagi mengekang jenayah rentas sempadan selain menyekat penularan wabak Covid-19. – K! ONLINE


[VIDEO] Dua lelaki ‘berputih mata’ hilang motosikal dibawa arus
Oleh AHMAD SHAHERMAN SHAMSURI

3 Januari 2021, 6:11 pm
PETALING JAYA – Dua lelaki nyaris maut apabila motosikal yang ditunggang mereka hanyut dibawa arus ketika cuba meredah jalan yang ditenggelami air dalam kejadian di Pahang hari ini.
Menerusi video yang dikongsi di laman sosial, kejadian itu dipercayai berlaku di sebuah jalan raya berdekatan sempadan Jengka 15 dan Jengka 16.
Berdasarkan video berdurasi 28 saat itu, kelihatan dua lelaki cuba meredah jalan terbabit meskipun arusnya deras.
Bagaimanapun motosikal mereka terbalik sebelum dibawa arus deras.
Kedua-duanya cuba menarik motosikal terbabit daripada dihanyutkan arus, namun mereka terpaksa melepaskannya kerana arus sangat deras.
Kelihatan salah seorang daripada mangsa juga nyaris terjatuh ketika mengharungi banjir tersebut.

Hari ini cuaca buruk melanda Johor dan Pahang sehingga Lebuh Raya Pantai Timur ditutup selama sembilan jam. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


[VIDEO] Sharifah Shahira terkandas di Raub akibat banjir
Oleh NUR EMIRA SAIZALI

3 Januari 2021, 6:59 pm
PETALING JAYA – Artis versatil, Sharifah Shahira berdepan pengalaman terkandas akibat banjir di Raub, Pahang namun kini berada dalam keadaan selamat.
Shahira yang lebih mesra disapa sebagai Shiera ketika dihubungi Kosmo! memberitahu insiden tersebut berlaku ketika dia bersama beberapa ahli keluarganya sedang bercuti di tanah persendirian miliknya di Ulu Dong, Raub, Pahang.
“Alhamdulillah sekarang kami selamat walaupun terkandas, cuma masalahnya bekalan air dan elektrik dah terputus.
“Nasib baik semalam sudah pergi ke pasar raya untuk beli bekalan makanan. Harap air banjir ini cepat surut,” katanya sepatutnya dapat pulang ke Kuala Lumpur tetapi perlu bermalam di Raub sehari lagi akibat banjir.
Dalam pada itu, dia turut melahirkan kebimbangan kepada keselamatan anak-anaknya sekiranya banjir tidak surut.
“Risau budak-budak, banjir kali ini lain macam. Tadi memang panik tetapi sekarang sudah okey sebab air di sini semakin surut,” ujarnya.

Terdahulu, Shiera dalam satu perkongsian memuat naik sebuah video yang memaparkan dia terkandas di atas sebuah jambatan selepas kedua-dua arah jalan keluar ditenggelami banjir.
Shiera turut menulis: “Kami dipulaukan, terkepung”.
Beberapa jam sebelum itu, penyampai radio Sinar FM berkenaan turut memaparkan situasi air deras di kawasan sekitar kediamannya.
Difahamkan, pelawak dan pengacara terkenal, Nabil Ahmad turut berada di sana bersama keluarganya. K! ONLINE

[VIDEO] Artis versatil, Sharifah Shahira berdepan pengalaman terkandas akibat banjir di Raub, Pahang namun kini berada dalam keadaan selamat.
Berita penuh https://t.co/wx0A5Up35o pic.twitter.com/TV4jbCYK2v
— Kosmo! Online (@kosmo_online) January 3, 2021


Kes baharu bawah 2,000, 11 kematian dicatat
Oleh SITI A'ISYAH SUKAIMI

3 Januari 2021, 6:40 pm
PUTRAJAYA – Kes baharu kembali melaporkan angka di bawah 2,000 dengan 1,704 kes menjadikan jumlah kes positif Covid-19 di Malaysia sebanyak 119,077 kes.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh pula mencatatkan sebanyak 2,726 kes iaitu lebih tinggi daripada kes baharu dan jumlah kes pulih sepenuhnya daripada Covid-19 sebanyak 97,218 kes.
“Daripada jumlah kes hari ini, sebanyak lima kes import mendapat jangkitan dari luar negara manakala sebanyak 1,699 kes adalah penularan tempatan.
“Terdapat 11 lagi kes kematian Covid-19 menjadikan jumlah kumulatif kes kematian di Malaysia sebanyak 494 kes,” katanya dalam satu kenyataan di sini hari ini.
Ujarnya, terdapat 124 kes positif sedang dirawat di Unit Rawatan Rapi dengan 51 kes memerlukan bantuan pernafasan. – K! ONLINE


124 individu dikompaun berhibur di pusat hiburan
Oleh ASLIZA MUSA

3 Januari 2021, 6:29 pm
IPOH – Keseronokan 126 pengunjung yang sedang berhibur di sebuah pusat hiburan di sini terhenti apabila premis itu diserbu Jabatan Siasatan Jenayah Narkotik (JSJN) Kontinjen Perak hari ini.
Ketua Polis Perak, Datuk Mior Faridalathrash Wahid berkata, dalam serbuan pada pukul 1.30 pagi itu, individu yang ditahan terdiri daripada 92 lelaki dan 32 wanita tempatan serta seorang lelaki dan wanita warga China.
Katanya, kesemua individu itu dibawa balik ke Ibu Pejabat Polis Kontinjen (IPK) Perak untuk tujuan saringan awal air kencing.
“Hasil ujian saringan air kencing yang dijalankan mendapati 54 lelaki termasuk seorang lelaki warga China positif dadah jenis methampethamine, amphetamine dan ketamin.
“Dalam operasi itu, seorang lelaki tempatan yang juga penjaga pusat hiburan itu ditahan untuk siasatan,” katanya dalam satu kenyataan di sini hari ini.
Menurut beliau, sebanyak 124 kompaun dikeluarkan kepada pengunjung di bawah Seksyen 12 Akta Pencegahan dan Pengawalan Penyakit Berjangkit 1998 kerana berhibur di pusat hiburan dan gagal mematuhi penjarakan fizikal.

Katanya, individu yang didapati positif dadah pula akan disiasat di bawah Seksyen 15(1)(A) Akta Dadah Berbahaya 1952.
“Penjaga pusat hiburan itu pula disiasat mengikut Seksyen 6(1) Enakmen Hiburan dan Tempat-tempat Hiburan Perak kerana menjalankan perniagaan hiburan tanpa lesen yang sah,” katanya. – K! ONLINE


Amaran cuaca peringkat merah di Pahang, Johor sehingga esok
Oleh AHMAD SHAHERMAN SHAMSURI

3 Januari 2021, 7:00 pm
PETALING JAYA – Jabatan Meteorologi Malaysia (MetMalaysia) mengeluarkan amaran cuaca bahaya peringkat merah, cuaca buruk peringkat jingga dan waspada peringkat kuning di tujuh negeri hari ini.
Menerusi kenyataan di laman Facebooknya, MetMalaysia memaklumkan, cuaca bahaya akan berlaku di dua negeri iaitu Pahang dan Johor.
Katanya, kedua-dua negeri ini dijangka akan menerima hujan sangat lebat berterusan sehingga esok.
“Bagi negeri Pahang daerah yang terlibat adalah Jerantut, Temerloh, Maran, Kuantan, Pekan dan Rompin, manakala di Johor ia membabitkan daerah Mersing,” katanya di sini hari ini.
Sementara itu, bagi amaran peringkat jingga, ia membabitkan negeri Terengganu, Pahang dan Johor.
Katanya, bagi negeri Pahang ia melibatkan daerah Raub, Bentong dan Bera, manakala Johor (Segamat dan Kluang) serta Terengganu di daerah Kemaman.

“Dijangka hujan lebat akan berterusan bagi daerah-daerah yang terlibat sehingga Selasa.
“Bagi amaran cuaca tahap kuning atau waspada ia melibatkan beberapa daerah di negeri Kelantan, Terengganu, Pahang, Perak, Selangor, Johor dan Sabah,” katanya.
Tambah MetMalaysia, keadaan cuaca hujan dijangka akan berlaku sehingga Selasa ini bagi ketujuh-tujuh negeri terbabit. – K! ONLIINE


Pahang catat 2,838 mangsa banjir
Oleh KOSMO!

3 Januari 2021, 6:36 pm
Oleh MOHD. SHAHRULANOOR ISHAK
KUANTAN – Seramai 2,838 mangsa banjir dipindahkan ke 64 pusat pemindahan sementara (PPS) di seluruh Pahang setakat pukul 5.30 petang tadi.
Sumber Jabatan Kebajikan Masyarakat berkata, jumlah mangsa berkenaan melibatkan 744 keluarga di sembilan daerah.
Menurut sumber, Kuantan mencatat bilangan mangsa terbanyak iaitu 772 orang daripada 204 keluarga ditempatkan di lapan PPS.
Maran pula mencatat kedua tertinggi dengan 516 mangsa daripada 132 keluarga di lapan PPS dan diikuti Raub melibatkan 439 orang membabitkan 111 keluarga di 26 PPS.
Selain itu, Jerantut merekodkan 347 mangsa melibatkan 92 keluarga di enam PPS serta Rompin dengan 358 mangsa daripada 92 keluarga di enam PPS.

Daerah Temerloh pula mencatat 273 mangsa daripada 79 keluarga di lima PPS dan diikuti Lipis dengan 35 mangsa melibatkan 12 keluarga di dua PPS.
Dua PPS dibuka di Pekan menempatkan 53 mangsa daripada 14 keluarga, manakala satu PPS di Bentong melibatkan lapan keluarga dengan 45 mangsa.
Semua mangsa sedang diberikan bekalan makanan serta bentuk bantuan-bantuan lain daripada pihak JKM secara berperingkat.
Sehingga pukul 5 petang tadi, semua daerah berkenaan masih menerima taburan hujan lebat yang dijangka berlanjutan hingga Selasa ini.
Sementara itu, sungai-sungai utama di negeri ini dilaporkan telah melepasi paras bahaya melibatkan Sungai Lipis di Lipis dan Raub, diikuti Sungai Kuala Gandah di Temerloh.
Sumber Jabatan Pengairan dan Saliran berkata, turut melepasi paras bahaya ialah Sungai Pahang di Jerantut serta Sungai Lepar dan Sungai Lembing di Kuantan.
Dalam perkembangan berkaitan, bilangan mangsa di daerah terlibat dijangka terus meningkat berikutan Jabatan Meteorologi telah mengeluarkan amaran hujan sangat lebat berterusan hingga Selasa ini. – K! ONLINE


Fenomena ombak besar sehingga esok
Oleh MOHD AZLI ADLAN

3 Januari 2021, 6:47 pm
KUALA NERUS – Fenomena air pasang besar yang membawa ombak besar menghempas Pantai Seberang Takir di sini sejak Khamis lalu dijangka akan berlarutan sehari lagi sehingga esok.
Ketua Sekteriat Pengurusan Bencana Terengganu, Che Adam A. Rahman berkata, jangkaan itu seiring dengan amaran cuaca waspada yang telah dikeluarkan Jabatan Meterologi Malaysia terhadap Terengganu dan Kelantan pada tempoh sama.
“Amaran fenomena air pasang besar sehingga 2.7 meter masih dikuatkuasakan di seluruh pesisir pantai Terengganu sehingga 6 Januari ini.
“Berdasarkan pemantauan, fenomena itu membawa ombak tinggi antara 3.5 hingga lima meter dan angin kencang pula berkelajuan sehingga 50 kilometer sejam,” katanya ketika melakukan tinjauan di Pantai Seberang Takir di sini hari ini.
Che Adam berkata, fenomena ombak dan angin kencang tersebut dikategori sebagai tahap ketiga iaitu berbahaya untuk sebarang aktiviti air termasuk menangkap ikan.
Tambahnya, impak semasa berikutan fenomena itu hampir sama ketika Terengganu terkena tempias Ribut Tropika Pabuk pada dua tahun lalu.

“Begitupun kali ini ia bukanlah disebabkan ribut tropika tetapi lebih kepada kesan pertengahan musim Timur Laut.
“Apapun Angkatan Pertahanan Awam dengan kerjasama Polis Diraja Malaysia akan meneruskan pemantauan di sekitar Pantai Seberang Takir bagi mengelakkan sebarang insiden tidak diingini,” katanya. – K! ONLINE


Polis cari saksi kemalangan maut di Jalan Pekaka
3 Januari 2021, 5:59 pm
PETALING JAYA – Polis memohon saksi bebas untuk tampil membantu siasatan berhubung kemalangan maut di Jalan Pekaka di sini pada 17 November 2019.
Dalam kejadian itu, motosikal ditunggang mangsa, A. Nagendran,18, dikatakan terbabas sendiri sebelum dihantar ke Hospital Sungai Buloh untuk rawatan lanjut.
Jurucakap polis berkata, selepas lebih tiga bulan mendapat rawatan, mangsa disahkan maut di hospital tersebut pada 2 Mac tahun lalu.
“Hasil siasatan mendapati mangsa menunggang motosikal jenis Modenas Kriss itu terbabas sendiri dan tiada rakaman televisyen litar tertutup di lokasi.
“Kes disiasat mengikut Seksyen 41 (1) Akta Pengangkutan Jalan 1987,” katanya kepada Kosmo! hari ini.
Orang awam yang mempunyai maklumat boleh menghubungi pegawai penyiasat kes, Inspektor R. Navalan di talian 014 253 6820 untuk menyalurkannya. -K! ONLINE


Dua laluan utama ke Kuantan dinaiki banjir
Oleh KOSMO!

3 Januari 2021, 4:01 pm
Oleh MOHD. SHAHRULANOOR ISHAK
KUANTAN – Hujan lebat berterusan di daerah ini sejak Jumaat lalu menyebabkan laluan utama di pekan Gambang dekat sini dinaiki air secara mendadak pada tengah hari tadi.
Tinjauan mendapati Jalan Kuantan-Kuala Lumpur di sini berubah menjadi laluan air bermula di hadapan Klinik Kesihatan Gambang hingga Bukit Gambang Resort.
Kejadian tersebut menyebabkan deretan kedai serta beberapa rumah sekitar Taman Gambang Damai di sini turut dinaiki air antara 0.5 hingga satu meter.
Selain itu, tinjauan turut mendapati paras banjir di sini semakin meningkat laju berikutan limpahan air Sungai Lepar dan Sungai Belat akibat hujan lebat.
Dalam pada itu, Kilometer 198 Lebuhraya Pantai Timur dekat sini turut dinaiki air kira-kira 0.6 meter pagi tadi, sekali gus menutup kedua-dua laluan masuk ke daerah ini melalui arah Kuala Lumpur.

Sementara itu, tinjauan di pusat bandar di sini juga mendapati beberapa laluan termasuk di Jalan Dato Lim Hoe Lek dan Jalan Bukit Sekilau turut dinaiki air.
Dalam perkembangan berkaitan, Jabatan Meteorologi telah mengeluarkan amaran hujan sangat lebat berterusan di daerah Kuantan, Maran, Pekan, Rompin, Raub, Jerantut, Bentong, Temerloh dan Bera yang dijangka berlarutan hingga Selasa ini. -K! ONLINE


Pelan Vaksinasi Kebangsaan dimuktamad Khamis ini
Oleh NOR AINNA HAMZAH

3 Januari 2021, 4:13 pm
REMBAU – Mesyuarat Jawatankuasa Khas Jaminan Akses Vaksin Covid-19 pada Khamis ini akan memuktamadkan Pelan Vaksinasi Kebangsaan yang bermula bulan hadapan supaya ia berjalan lancar.
Menteri Sains, Teknologi dan Inovasi, Khairy Jamaluddin berkata, mesyuarat berkenaan akan dipengerusikannya secara bersama dengan Menteri Kesihatan, Datuk Seri Dr. Adham Baba.
Menurutnya, jawatankuasa tersebut akan cuba memuktamadkan pelan tersebut selepas vaksin Covid-19 dijangka tiba ke negara ini pada bulan Februari depan.
“Vaksin yang kita beli ini sudah diuji melalui ujian klinikal yang diberikan kepada puluhan ribu individu sebelum ia mendapat kelulusan. Jadi bila sampai di Malaysia ia tidak perlu diuji lagi,” katanya.
Beliau yang juga Timbalan Ketua UMNO Bahagaian Rembau berkata demikian kepada pemberita sempena Majlis Perasmian Mesyuarat Perwakilan UMNO Bahagian Rembau Tahun 2020 dekat sini hari ini.
Sebelum ini, Khairy berkata, Pelan Vaksinasi Kebangsaan yang akan dibentangkan Jemaah Menteri pada awal Januari 2021 yang melibatkan antaranya soal hospital mana yang rakyat boleh mendaftar untuk mendapatkan vaksin serta berhubung soal pengangkutan dan penyimpanan vaksin Covid-19.

Sementara itu, tambah Ahli Parlimen Rembau itu lagi, pihaknya sudah melaksanakan program rintis untuk membersihkan kawasan sesak bagi mengurangkan kes penularan Covid-19.
Malah menurutnya, aplikasi mySejahtera juga akan membantu untuk mengingatkan rakyat untuk bila dan di mana mereka akan mendapatkan vaksin berkenaan.
Perdana Menteri, Tan Sri Muhyiddin Yassin sebelum ini memberi jaminan kerajaan akan memastikan bekalan vaksin yang berkesan, selamat dan mencukupi untuk sekurang-kurangnya 80 peratus rakyat negara ini.
Beliau berkata, vaksin itu juga akan diberi secara percuma kepada rakyat melalui tiga fasa imunisasi dikendalikan Kementerian Kesihatan.
Semalam, Dr. Adham berkata, vaksin Covid-19 fasa pertama akan mula diagih dan disuntik kepada kira-kira satu juta rakyat negara ini bermula bulan depan. -K! ONLINE


13 mat rempit Melaka ditahan di LPT 2
Oleh NOOR HAYATI MAMAT

3 Januari 2021, 5:26 pm
HULU TERENGGANU – Perbuatan liar 13 sahabat merempit sambil melakukan aksi berbahaya seperti ‘Superman’ di KM411 hingga KM417 Lebuh Raya Pantai Timur 2 (LPT 2) berhampiran Ajil di sini semalam berakhir dengan kesemua mereka ditahan polis.
Kesemua penunggang motosikal berusia 17 tahun hingga 20-an terbabit ditahan sepasukan anggota polis yang sedang melakukan rondaan untuk Ops Samseng Jalanan pada pukul 3.30 petang.
Ketua Polis Daerah Hulu Terengganu, Deputi Superintendan Mohd. Adli Mat Daud berkata,
selain salah seorang daripada mat rempit didapati positif dadah jenis methamphetamine, kesemua mereka juga telah dikenakan 60 notis kompaun atas pelbagai kesalahan trafik.
Beliau berkata, kumpulan mat rempit berkenaan diekori sejauh kira-kira enam kilometer sebelum ditahan ketika berhenti di Hentian Ajil di sini.
“Sewaktu diekori mereka didapati bukan sahaja menunggang motosikal melebihi had laju dibenarkan malah melakukan pelbagai aksi berbahaya.
“Salah seorang suspek berusia 17 tahun yang menunggang motosikal Honda EX5 juga dikesan melakukan aksi menundukkan kepala serta badan dan melunjurkan kedua-dua kaki ke belakang seperti ‘Superman’,” katanya kepada Kosmo! di sini semalam.

Mohd. Adli berkata, seorang mat rempit berusia 21 tahun yang berasal dari Batu Kandang, Melaka pula positif dadah jenis methamphetamine.
Tambah beliau, hasil soal-siasat awal mendapati kesemua mat rempit berkenaan dalam perjalanan pulang ke rumah masing-masing di Melaka setelah bercuti selama tiga hari di sebuah inap desa Teluk Ketapang, Kuala Nerus. – K! ONLINE


Lelaki maut motosikal terbabas
3 Januari 2021, 4:46 pm
PETALING JAYA – Seorang lelaki maut selepas motosikal yang ditungganginya terbabas sebelum terlanggar batu penghadang tepi jalan di Kilometer 7.9 Lebuh Raya Damansara Puchong semalam.
Dalam kejadian pukul 9.30 pagi, mangsa, Mohd. Ariff Mohd. Suhimi,34, maut di lokasi kejadian akibat mengalami kecederaan pada kepala.
Jurucakap polis berkata, hasil siasatan mendapati mangsa yang menunggang motosikal jenis Yamaha Y150 itu menunggang di lorong kanan jalan sebelum terbabas.
“Mangsa terbabas sebelum terlanggar batu penghadang tepi jalan dan maut di tempat kejadian.
“Mayat mangsa dihantar ke hospital untuk dibedah siasat,” katanya kepada Kosmo! hari ini.
Saksi kejadian diminta tampil atau menghubungi pegawai penyiasat kes, Inspektor R. Navalan di talian 014 253 6820 bagi menyalurkan maklumat.

Kes disiasat mengikut 41 Akta Pengangkutan Jalan 1987. – K! ONLINE


Jambatan Palekbang akan beri impak besar di Tumpat
Oleh YATIMIN ABDULLAH

3 Januari 2021, 4:51 pm
TUMPAT – Pembinaan Jambatan Palekbang-Kota Bharu yang akan bermula pada suku ketiga tahun ini dijangka memberi impak besar kepada pembangunan ekonomi Kampung Laut dan kawasan sekitar termasuk daerah ini pada masa akan datang.
Menteri Di Jabatan Perdana Menteri (Ekonomi) Datuk Seri Mustapa Mohamed berkata, hal ini bertepatan dengan pengistiharan Kampung Laut sebagai tapak warisan dunia oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).
“Apabila Jambatan Palekbang ini siap, kita yakin Kampung Laut akan menjadi tarikan pelancongan yang ikonik di negeri ini.
“Pada masa yang sama, Projek Pembangunan Kampung Laut turut dijangka memberikan impak positif kepada aktiviti industri kecil dan sederhana (IKS) dalam membuat makanan tradisonal terutamanya serunding,” katanya.
Beliau berkata demikian kepada pemberita selepas melakukan lawatab ke tapak projek pembangunan Kampung Laut Fasa 1 di sini hari ini.
Hadir sama, Menteri Besar Kelantan, Datuk Ahmad Yakob dan Timbalan Menteri Pertanian dan Industri Makanan II, Datuk Che Abdullah Mat Nawi yang juga merupakan Ahli Parlimen Tumpat.

Mengulas lanjut, Mustapa berkata, pembinaan jambatan keempat di Kelantan itu menelan belanja berjumlah RM250 juta dijangka siap sepenuhnya pada November 2023 menerusi Rancangan Malaysia Ke-12 (RMK-12).
Katanya, jambatan itu menjadi alternatif terbaik untuk ke Tumpat sekali gus mengurangkan kesesakan trafik di laluan utama menerusi Jambatan Sultan Yahya Petra.
Ahli Parlimen Jeli yang mesra dengan panggilan Tok Pa itu berkata, projek pembangunan Kampung Laut fasa 1 berjumlah RM40 juta sudah 73 peratus siap.
Katanya, fasa 2 pula akan bermula pada Januari tahun depan.
“Antara komponen utama projek ini adalah pemindahan semula Masjid Kampung Laut yang berusia 300 tahun ke tapak asalnya di Kampung Laut.
“Semua projek dibawah RMK12 ini diselia oleh Majlis Pembangunan Wilayah Ekonomi Pantai Timur (ECERDC),” ujarnya. -K! ONLINE


[VIDEO] Semua lorong arah Timur LPT 1 dibuka
3 Januari 2021, 4:47 pm
PETALING JAYA- Semua lorong di laluan arah Timur Lebuh Raya Pantai Timur 1 (LPT 1) dibuka untuk semua kenderaan.
Lembaga Lebuhraya Malaysia (LLM), berkata, bagi laluan arah Barat, hanya satu lorong iaitu lorong laju sahaja yang dibuka.
Terdahulu, Laluan Lebuh Raya Pantai Timur (LPT 1) dari Kuantan ke Kuala Lumpur ditutup selepas dinaiki air susulan hujan lebat berterusan.
Menurut kenyataan Anih Berhad, laluan sepanjang satu kilometer di Kilometer 198 LPT1, antara persimpangan bertingkat Sri Jaya dan Persimpangan Bertingkat Gambang dinaiki air sedalam 0.6 meter.- K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Jalan Lama Bentong-Raub ditutup akibat tanah runtuh
Oleh ABDUL RASHID ABDUL RAHMAN

3 Januari 2021, 4:16 pm
BENTONG – Jalan Lama Bentong-Raub ditutup kepada semua kenderaan hari ini berikutan kejadian tanah runtuh. Kejadian runtuhan tanah yang berlaku kira-kira pukul 11.50 pagi itu menyaksikan laluan dua lorong berkenaan musnah dan tidak boleh dilalui
Pegawai Daerah Bentong, Datuk Mohd. Zulkifli Hashim berkata, berdasarkan maklumat Jabatan Kerja Raya (JKR) runtuhan berkenaan melibatkan jalan sepanjang 50 meter.
“Langkah awal adalah dilakukan adalah laluan berkenaan ditutup kepada semua kenderaan buat masa ini.
“Bagi penduduk Kampung Sang Lee boleh menggunakan laluan sebelah Raub yang boleh digunakan sebahagian akibat tanah runtuh baru-baru ini,”katanya di sini, hari ini.
Menurutnya, pemantauan terus dilakukan dan punca masih dalam siasatan pihak terbabit. -K! ONLINE


Tipu hartanah RM336 juta, tiga beranak diburu
Oleh KHAIRUL MOHD. ALI

3 Januari 2021, 4:10 pm
JOHOR BAHRU – Polis memburu tiga sekeluarga melibatkan bapa dan dua anak yang dipercayai merupakan dalang sindiket penipuan Macau Scam membabitkan pembelian hartanah bernilai RM336 juta di Pulau Pinang.
Ketua Polis Johor, Datuk Ayob Khan Mydin Pitchay berkata, suspek utama iaitu Teddy Teow Wooi Huat merupakan pengendali kepada dua buah syarikat yang membeli hartanah berkenaan.
Menurut beliau, Wooi Huat yang berusia 55 tahun itu meletakkan dua anak lelakinya sebagai proksi di buah syarikat berkenaan, iaitu Tuah Semenanjung Sdn. Bhd. dan MBI Properties Sdn. Bhd.
“Berdasarkan laporan polis yang diterima daripada mangsa sindiket berkenaan di Pekan Nanas dan Nusa Bestari pada Ogos lalu, Polis Johor telah melancarkan Ops Pelican 2.0.
“Hasil siasatan, polis telah berjaya menahan seramai 12 suspek yang merupakan pengarah syarikat terdiri daripada sembilan lelaki dan tiga wanita tempatan berusia antara 29 hingga 68 tahun antara 3 hingga 21 Disember lalu di Pulau Pinang dan Kuala Lumpur.
“Sehubungan itu, polis kini sedang memburu tiga suspek utama termasuklah Wooi Huat dan dua anak lelakinya iaitu Teow Ee Meng, 30, dan Teow Chee Chow, 32,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.

Menurut Ayob Khan, suspek utama iaitu Wooi Huat mempunyai beberapa rekod jenayah lampau dan kini dipercayai berada di Danok, Thailand manakala dua anak lelakinya masih berada di dalam negara.
Difahamkan, sindiket berkenaan menggunakan wang hasil penipuan untuk membeli 100 unit kediaman mewah bernilai RM336 juta selain disalurkan untuk jual beli matawang kripto.
“Siasatan lanjut mendedahkan sejak Jun 2020, sindiket berkenaan telah menerima wang berjumlah RM25 juta menerusi akaun keldai daripada 91 akaun bank berbeza, iaitu 18 akaun peribadi dan 73 akaun bank milik syarikat.-K! ONLINE


Penduduk bimbang tragedi banjir besar 2006 berulang
Oleh MASTURAH SURADI

3 Januari 2021, 4:54 pm
KOTA TINGGI – Penduduk di sekitar bandar Kota Tinggi mulai bimbang berikutan banjir yang melanda daerah ini yang dilihat agak luar biasa berbanding tahun sebelumnya.
Penduduk Taman Aman, Mohd. Azizie Kassim, 45 berkata, hujan lebat semalam yang turun berterusan dalam masa satu jam menyebabkan kediamannya mula dinaiki air susulan limpahan air dari Sungai Pemandi.
Katanya kawasan perumahannya biasa dilanda banjir lebih-lebih lagi apabila berlaku hujan lebat berterusan ditambah pula adanya fenomena air pasang.
“Sejujurnya semua orang bimbang termasuklah saya kerana situasi sekarang ini tidak seperti selalu kerana kali ini seluruh Kota Tinggi diberitakan ada lokasi penempatan banjir.
“Limpahan air akibat empangan penuh juga dipercayai menjadi punca berlakunya banjir di setiap arah.
“Jika empangan tidak dibuka berperingkat pasti akan pecah dan tidak mustahil peristiwa banjir 2006, 2007 akan berulang yang mana Kota Tinggi akan tenggelam sekali lagi,”katanya ketika ditemui di sini semalam.

Bagi peniaga, Radin Mazuwin Zakarya, 28 berkata jika hujan berterusan keadaan banjir akan menjadi lebih teruk.
Katanya, dia mendapat maklumat tentang banjir yang berlaku dikedai makan keluarganya itu pagi tadi selepas dihubungi kenalan.
“Pagi tadi dalam pukul 8 pagi air sampai paha petang air sudah sampai pinggang. Selepas dapat tahu kedai dinaiki air kami terus bergegas ke kedai untuk menyelamatkan barang elektrik terutama peti ais namun air tetap naik tinggi dan kami tidak boleh berbuat apa-apa,”katanya.
Jelasnya, kedai yang diusahakan sejak lebih 10 tahun itu penah dua, tiga kali dilanda banjir bahkan keluarganya pernah merasai pengalaman berdepan bah besar pada 15 tahun lalu.
“Dulu kami tinggal di Kampung Tembioh selepas banjir besar meneggelamkan Kota Tinggi kami dipindahkan di penempatan baru.
“Banjir kali ini agak teruk meskipun air tidak naik selaju seperti tahun 2007 dahulu kerana ketika itu kami langsung tidak sempat untuk menyelamatkan apa-apa namun kami tetap khuatir jika berlaku banjir besar yang sama,”katanya.-K! ONLINE


Bomba selamatkan wanita mengandung terkandas di Kahang
Oleh MOHAMAD FAHD RAHMAT

3 Januari 2021, 5:37 pm
KLUANG – Unit Udara Jabatan Bomba dan Penyelamat Malaysia (JBPM) melakukan penerbangan ihsan menyelamatkan empat sekeluarga dalam situasi banjir yang memburuk di negeri ini hari ini.
Menurut jurucakap JBPM Negeri Johor, pihaknya juga menghantar bantuan bekalan makanan untuk orang awam yang terkandas di Pusat Pemindahan Sementara (PPS) Sekolah Menengah Kebangsaan (SMK) Kahang dalam operasi sama.
“Pada pukul 1.16 petang tadi helikopter Agusta AW139 milik Unit Bomba JBPM selamat mendarat di Sekolah Menengah Sains Sembrong dan pada 3.10 petang berikutnya, penerbangan pertama dilakukan ke Sekolah Menengah Kebangsaan (SMK) Kahang.
“Pada pukul 4 petang pula, mangsa banjir iaitu seorang wanita sarat mengandung, seorang lelaki dan dua orang kanak-kanak dari Ladang Sungai Tawing dibawa keluar dengan helikopter berkenaan.
“Sebaik mendarat di SMK Sains Sembrong mereka dibawa ke Hospital Enche’ Besar Hajjah Khalsom Kluang dan penerbangan kedua dilakukan dengan membawa bekalan makanan ke SMK Kahang,” katanya ketika dihubungi hari ini. – K! ONLINE


Kerjasama UMNO, Bersatu diputuskan lepas 191 bahagian tamat sidang
Oleh ABDUL RAZAK IDRIS

3 Januari 2021, 3:00 pm
KUALA LANGAT – Kerjasama dengan dengan Parti Pribumi Bersatu Malaysia ( Bersatu ) dalam Pilihan Raya Umum ke-15 (PRU-15) akan diputuskan selepas 191 bahagian bersidang di seluruh negara.
Ketua Penerangan UMNO Malaysia, Shahril Sufian Hamdan berkata, pengurusan tertinggi parti itu akan memperhalusi semua usul yang dibangkitkan membuat ketetapan berkaitannya.
“Ketika ini, Mesyuarat UMNO Bahagian sedang bersidang dan terdapat yang setuju usul tidak bekerjasama dengan Bersatu dan ada sebaliknya.
“Jumlah Bahagian yang menolak kerjasama agak besar jumlahnya namun kita tunggu semua 191 UMNO Bahagian habis bersidang,”katanya kepada pemberita selepas Mesyuarat UMNO Bahagian Kuala Langat di Jugra hari ini.
Beliau berkata demikian bagi mengulas usul oleh beberapa UMNO Bahagian seperti Seremban, Paya Besar dan Kuala Langat sendiri yang menolak kerjasama dengan Bersatu pada PRU-15.
Turut hadir merasmikan persidangan ialah Ketua UMNO Bahagian Kuala Langat, Zurihan Md. Yusop

Sementara itu, Zurihan menegaskan tidak timbul isu bekerjasama dengan Bersatu susulan parti tersebut tidak memenangi kerusi di Parlimen Kuala Langat dan
Dewan Undangan Negeri (DUN) meliputi Morib, Sijangkang dan Banting.
“Kita menetapkan tidak bekerjasama dengan Bersatu dan akan meneruskan agenda bersama Barisan Nasional (BN) dan Muafakat Nasional (MN).
“Gabungan BN dan MN pada dasarnya sudah bersedia untuk menghadapi PRU pada bila-bila masa sementara menanti pandemik Covid-19 reda,” katanya. -K! ONLINE


PRU-15: UMNO tanding 96 kerusi Parlimen
Oleh NOR AINNA HAMZAH

3 Januari 2021, 2:43 pm
REMBAU – UMNO meletakkan sasaran untuk bertanding sekurang-kurangnya 96 kerusi Parlimen pada Pilihan Raya Umum Ke-15 (PRU-15) akan datang.
Timbalan Presiden UMNO, Datuk Seri Mohamad Hasan berkata, mengikut formula awal perundingan, UMNO akan terus kekal bertanding di 55 kerusi yang dimenangi pada PRU yang lalu manakala Pas 18 kerusi dan Bersatu 13 buah kerusi.
“Itu pandangan saya 96 kerusi, itu kerusi UMNO, itu kerusi yang kita susun atur, yang kita menang dan dapat nombor dua (tertinggi undi). Kita dapati ada kerusi-kerusi yang rakan-rakan BN mereka tak pernah menang, kerana pengundi di situ mahu calon Melayu misalnya.
“Dalam PRU-15, kita nak menang, mesti menang untuk tubuhkan kerajaan bukan kerusi untuk bermegah, mesti diteliti setiap kerusi, geopolitik, kehendak pengundi dan lokaliti. Secara dasarnya komponen BN pun bersetuju dan mereka terima hakikat, kita nak menang, sudah menang esok, kita boleh lantik Senator sebagai menteri, tiada isu,” katanya dalam sidang akhbar selepas merasmikan Mesyuarat Perwakilan UMNO Bahagian Rembau Tahun 2020 dekat sini hari ini.
Mohamad yang juga Ketua UMNO Bahagian Rembau ketika mengulas mengenai banyak bahagian UMNO yang menolak bekerjasama dengan Bersatu bagi menghadapi PRU-15, menegaskan parti itu perlu membina kekuatannya sendiri namun tidak sampai menolak kerjasama dengan parti terbabit.
Menurutnya yang juga Pengerusi Jawatankuasa Perundingan Kerusi UMNO berpandangan, parti itu perlu membina kekuatannya sendiri namun tidak sampai menolak kerjasama dengan parti terbabit.

“Kita akan letakkan kita punya kehendak, kalau andai kata semua bersetuju mengapa tidak, lebih ramai lebih baik, kalau bersama lagi kuat, daripada kita terang-terang terus menolak.
“Berfikir biar panjang, bertindak biar bijak, fikir panjang-panjang buruk baiknya, memang semangat bahagian nak menolak, masing-masing cemburu hati sebab semua nampak mahu bertanding nak jadi calon.
Menurutnya, sememangnya dalam perundingan, kerusi Ahli Parlimen yang keluar UMNO akan dijadikan sebagai kerusi UMNO. -K! ONLINE


Zulkifli terima kunjungan pendakwah realiti TV
Oleh MOHD. HUSNI MOHD. NOOR

3 Januari 2021, 2:35 pm
PUTRAJAYA – “Saya mahu anda semua menjadi intelektual Muslim dan ikon belia yang dibanggakan umat Islam di Malaysia,” kata Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri.
Nasihat oleh Zulkifli itu ditujukan kepada pendakwah daripada rancangan realiti TV Imam Muda (IM), Pencetus Ummah (PU) dan Dai Milennia.
Menerusi perkongsian di laman sosialnya hari ini, Zulkifli berkongsi beberapa keping gambar mengenai kehadiran pendakwah berkenaan yang berkunjung ke kediamannya.
“Tiada apa yang ingin dinasihatkan melainkan saya berpesan kepada mereka untuk tetap di atas jalan yang diredhai Allah.
“Dunia dakwah hakikatnya tidak sekadar apa yang dizahirkan di Instagram, Facebook, Twitter hatta TikTok.
“Realiti di luar sana jauh lebih berat dengan 1,001 cabaran yang menanti,” katanya.

Zulkifli berkata, populariti, kemasyhuran dan pujian hanya nikmat sementara yang amat ditakuti golongan salafussoleh.
Menurutnya, beliau merakamkan tahniah kepada barisan pendakwah yang sedang menyambung pengajian peringkat Sarjana dan PhD, jua yang telah memilikinya.
“Itu adalah sejuzuk tanda komitmen anda kepada ilmu.
“Tekunilah kitab Thaqafah al-Da’iyyah oleh Syeikh Dr. Yusuf al-Qaradhawi dan Humum Da’iyyah oleh Syeikh Dr. Muhammad al-Ghazali.
“Sibukkan diri kita dengan melengkapkan diri dengan ilmu dan amal kerana anda telah mewaqafkan diri anda untuk ummah. Tahun 2021, kita mulakan buku baharu,” katanya.
Antara yang hadir mengunjungi Zulkifli ialah IM Asyraf, IM Hizbur, IM Hassan, IM Fakhrul, PU Riz, PU Salman, PU Hafiz, PU Rahmat, PU Amin, PU, Akram, PU Syed, Dai Fuad, Dai Aiman, Dai Hazman, Dai Afiqah dan Dai Wan.  -K! ONLINE


Bumbung rosak dihempap pokok
Oleh NUR SHARIEZA ISMAIL

3 Januari 2021, 3:46 pm
SEPANG – Sebuah keluarga berdepan detik cemas selepas rumah mereka dihempap sebatang pokok setinggi kira-kira 10 meter dalam kejadian hujan ribut yang melanda Kampung Pekan Dengkil dekat sini, Rabu lalu.
Dalam kejadian pada pukul 4 petang itu, Kamisah Yusof, 49, bersama lima ahli keluarganya termasuk seorang rakan berada di rumah.
“Waktu itu, hujan lebat beserta angin ribut melanda dan tidak lama kemudian, saya terdengar dentuman yang amat kuat dari luar bilik.
“Saya terus meluru keluar selepas dengar bunyi tersebut dan melihat batang pokok jatuh lalu menghempap bumbung rumah. Ia berlaku betul-betul di depan mata saya,” katanya kepada Kosmo! hari ini.
Katanya, angin kuat yang melanda menyebabkan pokok bacang di kebun bersebelahan rumahnya itu tumbang dan menghempap sebahagian bumbung.
“Akibat kejadian itu, hampir keseluruhan bumbung genting rumah saya terutama di bahagian ruang tamu, bilik kedua, bilik ketiga dan tandas bilik keempat rosak teruk.

“Di samping itu, 80 peratus peralatan rumah seperti katil, tilam, perabot turut musnah dengan kerugian dialami kira-kira RM30,000,” katanya.
Ibu kepada tujuh orang anak itu berkata, dalam kejadian tersebut, anak lelakinya, Dini Adly Yafui, 18, turut mengalami kecederaan di bahagian kepala.
Katanya, memandangkan ketika ini musim hujan, jadi dia dan ahli keluarga terpaksa mengambil inisiatif sendiri menggunakan kanvas sebagai penutup bumbung sementara.
“Kami perlu melakukan sesuatu, jika tidak habis ruang dalaman rumah dimasuki air.
“Anak-anak pun terpaksa tidur di ruangan yang lebih selamat kerana bumbung genting di bilik mereka turut rosak selain masih ada lagi saki-baki batang pokok yang belum dibersihkan,” katanya.
Menurut Kamisah, kejadian pokok tumbang ini bukanlah kali pertama berlaku, kerana sebelum ini bahagian luar rumahnya pernah dihempap pokok kelapa namun tidaklah seteruk kejadian ini. -K! ONLINE


Kanak-kanak lima tahun lemas ketika bermain air
Oleh MUHAMAD TARMIZE MOHD NOR

3 Januari 2021, 3:26 pm
TAPAH – Seorang kanak-kanak lelaki berusia lima tahun maut selepas lemas ketika bermain air di Sungai Jerong dalam kejadian di Kampung Bikam dekat sini hari ini.
Ketua Operasi Balai Bomba dan Penyelamat Bidor, Zaini Jamaluddin berkata, pihaknya menerima panggilan kecemasan mengenai kejadian tersebut pada pukul 10.59 pagi sebelum sepasukan anggota bergegas ke tempat kejadian.
“Menurut maklumat daripada ibu bapa mangsa, mereka menjumpai sepasang kasut milik mangsa berhampiran tali air berkenaan.
“Anggota terus melaksanakan operasi mencari dan menyelamat mangsa sebelum menjumpainya dari jarak 10 meter dari lokasi dia terjatuh,” katanya ketika dihubungi hari ini.
Tambah Zaini, mangsa disahkan maut di lokasi kejadian oleh pasukan perubatan dan diserahkan kepada pihak polis untuk tindakan lanjut.
Sementara itu, Ketua Polis Daerah Tapah, Superintendan Wan Azharuddin Wan Ismail berkata, siasatan awal mendapati, keluarga mangsa datang ke Kampung Bikam untuk mengunjungi saudara mereka di sana semalam.

“Bagaimanapun, mangsa, Muhamad Amsyar Mohd. Zamri ke tali air tersebut untuk bermain air pada pukul 10.45 pagi bersama dua adik-beradik dan seorang sepupunya.
“Mangsa terjatuh ke dalam sungai sebelum tiga yang lain berlari memberitahu ibu bapa mereka yang berada di rumah kira-kira 200 meter dari lokasi kejadian,” katanya.
Tambah Wan Azharuddin, operasi mencari dan menyelamat mangsa disertai lapan anggota bomba manakala masing-masing enam anggota dari polis dan Angkatan Pertahanan Awam Malaysia dalam keadaan hujan lebat dan arus deras sebelum mangsa dijumpai sejam kemudian.
“Mayat mangsa dibawa ke Hospital Tapah untuk proses bedah siasat dan kes diklasifikasikan sebagai mati mengejut,” katanya. -K! ONLINE


Jaga anak-anak ketika musim banjir
Oleh KHAIRUL MOHD. ALI

3 Januari 2021, 2:47 pm
PASIR GUDANG – Masyarakat khususnya golongan ibu bapa dinasihatkan untuk sentiasa menjaga keselamatan anak-anak mereka khususnya yang masih kecil ketika bencana banjir melanda sebahagian negeri ini.
Ahli Dewan Undangan Negeri (ADUN) Permas, Datuk Seri Che Zakaria Mohd. Salleh berkata, peringatan itu penting kerana kanak-kanak suka bermain air ketika banjir berlaku.
Ujarnya, perkara itu perlu diberi perhatian bagi memastikan tiada perkara tidak diingini yang berlaku.
“Sementara itu, masyarakat yang menetap di kawasan berhampiran pantai dinasihatkan supaya berhati-hati kerana keadaan air pasang dijangka akan berlaku di beberapa daerah negeri ini.
“Keadaan itu dijangka akan memburukkan lagi situasi banjir ketika ini, khususnya melibatkan daerah Johor Bahru, Kota Tinggi dan Pontian,” katanya kepada pemberita selepas menyerahkan bantuan sebanyak 600 pek makanan kepada mangsa banjir di Kampung Plentong Baru, Masai di sini hari ini.
Berdasarkan kenyataan Jabatan Meteorologi, air pasang dijangka berlaku di Tanjung Sedili pada pukul 1.43 pagi dan 11.30 pagi dengan ketinggian 261meter (m) dan 196m, di Johor Bahru pada pukul 2.23 pagi dan 1.44 petang (312m dan 321m) dan Kukup pada pukul 1.53 pagi dan 1.23 petang (268m dan 365m).

Setakat pukul 12 tengah hari hari ini, bilangan mangsa banjir di Johor terus bertambah dengan keseluruhan melibatkan 6,248 orang daripada 1,628 keluarga.
Tambah beliau, kejadian air pasang besar biasanya akan mengakibatkan limpahan air di kawasan daratan dan mungkin menyebabkan banjir di lokaliti yang berhampiran dengan laut.
“Johor menerima taburan hujan yang banyak sejak dua hari lalu, ini akan membahayakan lagi kawasan yang berisiko banjir,” ujarnya.
Sementara itu, Che Zakaria turut memaklumkan Pusat Khidmat Dewan Undangan Negeri (DUN) Permas di Taman Dahlia di sini kini dibuka selama 24 jam sehari berikutan beberapa kawasan di Pasir Gudang telah dilanda banjir.-K! ONLINE


Warga emas maut langgar lubang jalan
3 Januari 2021, 3:01 pm
PETALING JAYA – Seorang lelaki warga emas maut selepas motosikal yang ditungganginya terbabas akibat terlanggar lubang di Jalan Tengah menghala ke Jalan Syed Putra, Kuala Lumpur hari ini.
Dalam kejadian pukul 7.30 pagi itu, mangsa, Ho Yan Fee, 75, maut di lokasi kejadian.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, siasatan awal mendapati mangsa dari arah Jalan Connaught menghala ke pusat beli-belah Midvalley terbabas sendiri.
“Mangsa terlanggar jalan berlubang di lokasi lalu terjatuh dan meninggal dunia.
“Mayat mangsa dihantar ke Hospital Canselor Tuanku Muhriz untuk bedah siasat,” katanya dalam satu kenyataan akhbar hari ini.
Kes disiasat mengikut Seksyen 41(1) Akta Pengangkutan Jalan 1987.

Sementara itu Jabatan Kerja Raya melalui satu ciapan memaklumkan laluan tempat berlaku kemalangan itu merupakan selian Dewan Bandaraya Kuala Lumpur. – K! ONLINE


Nelayan ambai, lukah dinasihat berwaspada
Oleh FARAHWAHIDA AHMAD

3 Januari 2021, 3:05 pm
SEGAMAT – Nelayan di daerah ini dinasihatkan jangan turun ke sungai sekiranya keadaan cuaca tidak menentu sepanjang musim tengkujuh ini.
Pengerusi Persatuan Nelayan Segamat,Mansor Ibrahim, 70, berkata, peringatan itu bagi memastikan nelayan yang menggunakan teknik ambai dan lukah rmengambil langkah keselamatan sebelum ke Sungai Segamat, Chodan dan Muar.
“Saya nasihatkan mereka supaya berpakaian cerah dan sentiasa mengambil langkah keselamatan sepanjang musim tengkujuh ini.
“Tambahan pula, jika mereka berusia emas dan berseorangan, kalau boleh kita tak galakkan mereka turun ke sungai,” katanya ketika ditemui di Kampung Tebing Tinggi, Segamat di sini hari ini.
Selain itu, Mansor berkata, di Segamat terdapat seramai 52 nelayan air tawar sebahagiannya tidak aktif lagi dan jika turun ke sungai harus ditemani dan memaklumkan kepada waris terlebih dahulu.
“Walau pun berlaku kes terpencil seperti nelayan yang lemas berseorangan ketika menangkap ikan di sungai namun ianya tidak harus dipandang ringan.

“Kita akui ada di antara nelayan yang berpengalaman luas mengenai seluk belok sungai namun tidak bermakna mereka mampu mengharungi setiap dugaan alam,”katanya.
Sementara itu, nelayan Sungai Chodan, Abdullah Mohamad Dom, 60, berkata, maklumat berkaitan dengan keadaan cuaca semasa sentiasa dititik beratkan setiap kali di musim hujan.
“Bila tiba musim tengkujuh, saya tetap turun ke sungai kerana ia merupakan punca pendapatan utama saya selain inilah waktu berlakunya lambakkan ikan baung, ikan lampam dan udang galah.
“Namun saya akan mendapatkan maklumat kaji cuaca terlebih dahulu sebelum turun ke sungai.
“Bukan apa, keadaan di sungai tidak sama seperti di darat, kalau air naik mendadak bot nelayan boleh terbalik akibat arus deras,”ujarnya.
Menurut Mansor lagi, nelayan yang turun ke sungai pada musim tengkujuh ini perlulah menyediakan peralatan keselamatan seperti ditetapkan dalam syarat lesen.
Antara peralatan yang perlu diperiksa ialah jaket keselamatan dan pelampung di dalam bot selain sekurang-kurangnya peralatan telekomunikasi telefon bimbit yang berfungsi dengan baik.-K! ONLINE


UMNO Pulau Pinang tolak kerjasama Bersatu pada PRU-15
Oleh MOHD SYALMIZI HAMID

3 Januari 2021, 3:23 pm
SEBERANG PERAI – UMNO Pulau Pinang menolak sebarang kerjasama politik dengan Parti Pribumi Bersatu Malaysia (Bersatu) dalam menghadapi Pilihan Raya Umum Ke-15 (PRU-15).
Pengerusinya, Datuk Musa Sheikh Fadzir berkata, keputusan itu dibuat selepas majoriti daripada 13 bahagian UMNO negeri ini membawa usul itu dalam mesyuarat perwakilan bahagian masing-masing yang selesai hari ini.
Menurut beliau, UMNO negeri sebaliknya akan mengukuhkan kerjasama dengan Pas di bawah Muafakat Nasional (MN) serta parti-parti lain di negeri ini dalam usaha merampas semula pentadbiran kerajaan negeri daripada DAP.
Dengan keputusan itu juga, katanya, UMNO Pulau Pinang akan bertanding di semua kerusi yang dimiliki parti itu sebelum ini tetapi menjadi milik Bersatu selepas wakilnya melompat parti.
“Kita menilai Bersatu masih berdendam dengan UMNO dan kita juga rasa seperti ditikam dari belakang sedangkan UMNO sudah banyak bertolak ansur.
“Kesabaran kami ada had dan ahli-ahli akar umbi juga melihat dan marah dengan situasi ini,” katanya pada sidang akhbar selepas merasmikan Mesyuarat Perwakilan UMNO Bahagian Bukit Mertajam di sini hari ini.

Bersatu Pulau Pinang ketika ini memiliki satu kerusi Parlimen iaitu Tasek Gelugor dan empat kerusi Dewan Undangan Negeri (DUN) iaitu Bertam, Seberang Jaya, Teluk Bahang dan Sungai Acheh.
Menurut Ketua Bahagian UMNO Bukit Mertajam itu, keputusan untuk tidak bekerjasama secara politik dengan Bersatu bukan sesuatu yang baru sebaliknya sudah diputuskan Biro Politik dan Majlis Kerja Tertinggi UMNO sebelum ini.
Katanya, kerjasama dengan Bersatu ketika ini hanya untuk membentuk Kerajaan Pusat ekoran pergolakan yang berlaku dalam Pakatan Harapan (PH) sehingga kerajaan tumbang sebelum ini.
“Tetapi malangnya ada pemimpin UMNO sendiri yang membuat kenyataan mengelirukan berkenaan perkara ini sehingga menyebabkan ahli-ahli akar umbi dan rakyat turut keliru,” katanya. – K! ONLINE


Kanak-kanak maut dalam kemalangan
3 Januari 2021, 2:39 pm
PETALING JAYA – Seorang kanak-kanak maut manakala tiga lagi cedera selepas kereta dinaiki mereka terbalik di Kilometer 14.5 di  Jalan Lingkaran Tengah 2 (MRR2) hari ini.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan berhubung kejadian pada pukul 10.29 pagi.
“Sebaik tiba di lokasi, kita dapati sebuah kereta jenis Nissan Almera dikatakan terbabas sebelum terbalik.
“Empat mangsa dikatakan menaiki kenderaan itu. Tiga daripada mereka cedera manakala seorang kanak-kanak disahkan meninggal dunia,” katanya dalam satu kenyataan hari ini.
Menurutnya lagi, lelaki dewasa, wanita dan seorang kanak-kanak yang cedera itu dihantar ke hospital untuk rawatan manakala mangsa yang meninggal dunia diserahkan kepada polis untuk siasatan lanjut.
“Operasi tamat sepenuhnya pada pukul 11.10 pagi,” ujarnya. – K! ONLINE


Pemangku Raja Pahang cemar duli di daerah Raub
Oleh AHMAD SHAHERMAN SHAMSURI

4 Januari 2021, 10:09 pm
RAUB – Pemangku Raja Pahang, Tengku Mahkota Tengku Hassanal Ibrahim Al-Sultan Abdullah hari ini berkenan mencemar duli berangkat ke 24 pusat pemindahan sementara (PPS) di sekitar daerah ini bagi menziarahi penduduk yang terjejas akibat banjir.
Keprihatinan baginda cukup terserlah apabila baginda sanggup meluangkan masa selama lima jam bermula pada pukul 11.30 pagi bagi melihat dan mendengar sendiri rintihan penduduk akibat bencana alam itu.
Selain bertanya khabar, baginda turut mengurniakan sumbangan peribadi dan sumbangan daripada Majlis Ugama Islam dan Adat Resam Melayu Pahang (MUIP).
Tengku Hassanal turut meninjau sendiri kawasan-kawasan yang dinaiki air dengan diberikan taklimat ringkas daripada pihak berkuasa.
Turut mengiringi baginda ialah Menteri Besar, Datuk Seri Wan Rosdy Wan Ismail; Setiausaha Kerajaan Negeri, Datuk Seri Dr. Sallehuddin Ishak; Pengerusi Jawatankuasa Pembangunan Luar Bandar Dan Hal Ehwal Orang Asli Negeri Pahang, Datuk Abd Aziz  Mat Kiram dan Ahli Dewan Undangan Negeri  (ADUN) Dong, Datuk Seri Shahiruddin Ab. Moin.
Antara PPS yang dilawati Kebawah Duli Tuanku ialah Surau AL- Hidayah Kampung Melayu Sempalit, Dewan Kegiatan Gali Tengah, Dewan Serbaguna Gali Hilir, Balai Raya Kampung Sungai Pasu, Balai Raya Kampung Durian Sebatang, Dewan Dato’ Seriwa Dong, Sekolah Kebangsaan Muhammad Jabar, Masjid Kuala Temau, Dewan Kampung Pia dan Balai Raya Kampung Jeruas.

Untuk rekod, sehingga jam 7.30 malam ini seramai 14,814 mangsa banjir daripada 3,809 keluarga di negeri Pahang ditempatkan di 208 PPS.
Jumlah itu dijangka terus meningkat berikutan trend kenaikan air di Sungai Pahang membabitkan sembilan daerah iaitu Kuantan, Temerloh, Bentong, Maran, Rompin, Pekan, Raub, Jerantut dan Lipis.-K! ONLINE


Jeffrey Kitingan disahkan positif Covid-19
Oleh IVAN AMIRUL

4 Januari 2021, 11:01 pm
KOTA KINABALU – Timbalan Ketua Menteri Sabah, Datuk Dr. Jeffrey Kitingan disahkan positif Covid-19.
Setiausaha Politik beliau, Arlinsia Agang, memaklumkan Jeffrey positif selepas menjalani ujian saringan, semalam.
Beliau turut memberitahu Jeffrey yang juga Menteri Pertanian dan Perikanan Sabah kini sedang menjalani rawatan di Hospital Queen Elizabeth (HQE).
“Beliau menjalani ujian saringan Covid-19 semalam (Ahad) dan keputusan menunjukkan beliau positif virus terbabit.
“Bagaimanapun, beliau kini menjalani rawatan di HQE dan berada dalam keadaan stabil,” katanya menerusi kenyataan sebentar tadi.
Mengulas lanjut, Arlinsia berkata, walaupun sedang ditahan di hospital, Presiden Parti Silidariti Tanah Airku (STAR) itu masih menjalankan tugas selaku Timbalan Ketua Menteri Sabah dan Menteri Pertanian dan Perikanan Sabah ketika ini.

“Beliau menjalankan tugas menerusi persidangan video dan aplikasi digital.
“Sementara itu, beliau meminta semua bertenang selain mendoakan agar Sabah dapat bebas daripada wabak Covid-19,” katanya.-K! ONLINE


Padah bela burung Bayan Puling, Nuri tanpa lesen
Oleh MOHD SHARKAWI LONDING

4 Januari 2021, 10:54 pm
JOHOR BAHRU – Tindakan seorang lelaki memelihara 18 ekor burung spesies dilindungi tanpa lesen membawa padah apabila ditahan Jabatan Perlindungan Haiwan Liar dan Taman Negara (Perhilitan) hari ini.
Lelaki berusia 50 tahun itu ditahan pada pukul 5.17 petang di rumahnya di Taman Nusa Damai, Pasir Gudang di sini.
Pengarah Perhilitan Johor, Salman Saaban berkata, semasa anggota pasukan penguatkuasa melakukan pemeriksaan ke atas premis berkenaan, lelaki terbabit gagal mengemukan dokumen yang sah.
“Hasil pemeriksaan mendapati terdapat 16 ekor burung jenis Bayan Nuri dan masing-masing seekor Bayan Puling dan Dendang Selayang bernilai kira-kira RM7,850.
“Semasa pemeriksaan lelaki terbabit tidak mempunyai sebarang dokumen yang sah daripada Jabatan Perhilitan bagi menyimpan hidupan liar,”katanya.
Salman berkata, ketiga-tiga spesies burung tersebut adalah spesies yang dilindungi sepenuhnya di bawah Akta Pemuliharaan Hidupan Liar 2010 [Akta 716].

Jelasnya, kesemua burung dirampas dan kes disiasat mengikut Seksyen 68 dan jika disabitkan kesalahan, boleh didenda RM100,000 atau dipenjara tidak melebihi tiga tahun atau kedua-duanya sekali.-K! ONLINE


Mangsa di Kota Tinggi meningkat kepada 2,707
Oleh MOHAMAD FAIZAL HASHIM

4 Januari 2021, 10:14 pm
JOHOR BAHRU – Situasi banjir di negeri ini setakat pukul 8 malam tadi menunjukkan Johor Bahru menunjukkan penurunan menjunam manakala jumlah mangsa Kota Tinggi terus meningkat.
Pengerusi Jawatankuasa Kesihatan dan Alam Sekitar negeri, R. Vidyananthan berkata, mangsa banjir di Johor Bahru mencatatkan penurunan mendadak kepada 72 mangsa daripada 24 keluarga setakat ini.
Katanya, jumlah itu mencatatkan pengurangan ketara berbanding 208 mangsa daripada 62 keluarga pada pukul 4 petang tadi.
Tambahnya, hanya sebuah pusat pemindahan sementara (PPS) yang masih beroperasi iaitu di Sekolah Jenis Kebangsaan Cina Kuo Kuang, di sini yang dibuka sejak Sabtu lalu.
“Bagi di Kota Tinggi, jumlah mangsa banjir yang direkodkan ialah 2,707 mangsa banjir daripada 680 keluarga setakat ini.
“Jumlah itu menunjukkan peningkatan berbanding 2,661 daripada 665 keluarga yang direkodkan pada 4 petang tadi,” katanya dalam kenyataan hari ini.-K! ONLINE


Dua lelaki bawa lebih satu kilogram heroin dicekup
Oleh SHAMSUL KAMAL AMARUDIN

4 Januari 2021, 10:39 pm
LUMUT – Polis menahan dua lelaki dan merampas 1.14 kilogram (kg) dadah jenis heroin di kawasan Taman Acheh Jaya, Sitiawan, dekat sini malam semalam.
Dalam tangkapan kira-kira pukul 8.45 malam itu, tiga paket plastik dadah bernilai kira-kira RM56,950 ditemui dalam kereta yang dinaiki kedua-dua lelaki berusia 29 dan 30 tahun itu.
Ketua Polis Perak, Datuk Mior Faridalathrash Wahid berkata, semua dadah itu dipercayai untuk diedarkan bagi pasaran tempatan.
“Bertindak atas maklumat, sepasukan anggota dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak menahan dua lelaki tersebut selepas memperkenalkan diri dengan menunjukkan kad kuasa polis kepada kedua-dua suspek.
“Polis telah membuat pemeriksaan dalam sebuah kereta Myvi yang terletak di kawasan tersebut dan menjumpai tiga bungkusan plastik lutsinar berisi bahan-bahan disyaki dadah heroin dalam kereta tersebut,” katanya dalam satu kenyataan di sini hari ini.
Menurut beliau, kedua-dua suspek kemudian dibawa ke Ibu Pejabat Polis Daerah (IPD) Manjung dan saringan awal air kencing mendapati mereka positif dadah jenis methamphetamine atau syabu.

Katanya, semakan mendapati seorang suspek mempunyai dua rekod kesalahan lampau masing-masing satu kes jenayah dan dadah manakala seorang lagi memiliki lima kesalahan lampau iaitu dua kes jenayah dan tiga kes dadah.
Kes itu disiasat mengikut Seksyen 39B Akta Dadah Berbahaya 1952 yang membawa hukuman gantung sampai mati jika sabit kesalahan.-K! ONLINE


Kes aktif menghampiri kapasiti maksimum KKM
Oleh SITI A'ISYAH SUKAIMI

4 Januari 2021, 9:30 pm
PUTRAJAYA – Jumlah kes aktif dengan kebolehjangkitan Covid-19 ketika ini mencecah 22,089 kes sekali gus menghampiri kapasiti maksimum Kementerian Kesihatan (KKM) dalam mengendalikan 23,000 kes positif ditempatkan di hospital dan pusat kuarantin.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan angka tersebut, pihaknya turut melihat kepada persediaan iaitu kuarantin bagi pesakit tahap satu dan dua di rumah masing-masing.
“Justeru, kita sedang memperkemaskan kriteria yang boleh dipertimbangkan berhubung kes positif tahap satu dan dua iaitu tidak bergejala dan bergejala ringan supaya dikuarantin atau diasingkan di rumah.
“Kita lihat kes meningkat terutama tahap satu dan dua ini hampir mencecah 89 hingga 90 peratus dan mereka ini ditempatkan di pusat kuarantin.  Sekarang ini kita lihat masih boleh menampung tetapi kita juga melihat persiapan kita berikutan pertambahan kes positif,” katanya pada sidang akhbar di sini hari ini.
Ditanya sama ada KKM akan menilai tempoh kuarantin susulan muncul mutasi baharu, Noor Hisham berkata, pihaknya masih mengguna pakai tempoh 10 hari yang dipendekkan daripada 14 hari sebelum ini.
“Banyak negara lain mengguna pakai kaedah ini mengurangkan tempoh dari 14 kepada 10 hari. Ada negara mengguna pakai tujuh hari kuarantin tetapi risiko lebih tinggi. Kita lihat kebanyakan kes positif dikesan pada hari ketiga hingga hari kelima,” katanya.

Sementara itu, ujarnya, bermula 7 Disember sehingga kini, sebanyak 14 kluster muncul hasil daripada aktiviti rentas negeri dan aktiviti sosial.
Lima kluster rentas negeri yang dikesan ialah Intan, Semambu, Tembok Mempaga di Pahang, Seragam Chepa di Kelantan dan Ehsan Ibol di Perak.
Sembilan kluster hasil aktiviti sosial ialah Gerbang Pongsu di Perak, Lintas Seraya, Maringkan, Paginitan dan Kupi-Kupi di Sabah, Sungai Redan di Johor, Cassia Diamond di Pulau Pinang dan Selangor, Sungai Burong di Selangor dan Negeri Sembilan serta Bandar Impian di Johor, Kelantan dan Perak.-K! ONLINE


Achey beri kata semangat untuk mangsa banjir
Oleh FARAHWAHIDA AHMAD

4 Januari 2021, 9:59 pm
SEGAMAT – Selebriti terkenal, Achey Bocey menyampaikan kata-kata semangat dan pesanan kepada rakyat Malaysia yang terjejas akibat banjir yang melanda enam negeri di Malaysia sejak dua hari lalu.
Achey atau nama sebenarnya, Mohd. Nasir Hamzah, 34, berkongsi video yang berdurasi satu minit itu dengan menyatakan keprihatinannya terhadap mangsa banjir.
“Saya ingin mengucapkan salam takziah kepada mangsa-mangsa banjir dan saya harap anda semua tabah dengan ujian dan berserah kepada Allah Taala.
“Kami (selebriti) di sini mendoakan mangsa-mangsa banjir berada dalam kesihatan yang baik.
“Sentiasa juga menjaga SOP Covid-19 dalam keadaan banjir ini dan sentiasa berhati-hati dalam menghadapi bencana alam ini,”katanya.-K! ONLINE


Hartanah di Kuala Lumpur kekal popular pasca pandemik Covid-19
Oleh KOSMO!

4 Januari 2021, 9:32 pm
KUALA LUMPUR – Kediaman bernilai tinggi di tengah ibu kota kekal popular dalam kalangan pelabur Asia  pasca pandemik Covid-19.
Pengerusi dan Pengarah Urusan Core Precious Development Sdn. Bhd. (Core Precious), Zhang Bao berkata, ini kerana penawaran harga yang kompetitif bagi setiap kaki persegi, potensi pertumbuhan jangka panjang dan polisi mesra pelabur.
“Projek kediaman di Kuala Lumpur merupakan pilihan pelaburan menarik kerana harganya yang berpatutan, kemudahan mencukupi serta akses mudah dengan perkhidmatan pengangkutan bersepadu manakala taraf kehidupan di sini merupakan antara yang terbaik di Asia Tenggara.
“Faktor lain adalah kos pendidikan antarabangsa mampu milik, sistem penjagaan kesihatan terbaik dan reputasi Kuala Lumpur sebagai salah satu destinasi persaraan paling popular,” katanya dalam kenyataan yang dikeluarkan di sini semalam.
Bao menjelaskan, laporan oleh firma pelaburan hartanah, Juwai IQI baru-baru ini menyatakan Malaysia dijangka menyaksikan peningkatan pembelian hartanah oleh pelabur asing dalam tempoh 12 bulan akan datang.
Laporan berkenaan menyenaraikan Malaysia di tangga ketujuh dalam kalangan destinasi pilihan terbaik dunia bagi pembeli kediaman dari China.

“Malaysia antara negara paling mesra pelabur asing di Asia Tenggara untuk pelaburan hartanah, berikutan penurunan harga pembelian minimum sejak 11 Jun lalu yang berkuatkuasa untuk tempoh setahun.
“Meskipun sedikit terkesan akibat pandemik dan pelaksanaan perintah kawalan pergerakan, pelabur masih berminat dengan potensi pertumbuhan jangka panjang di negara ini serta disokong oleh tanda pemulihan ekonomi,” katanya.
Core Precious, syarikat usaha sama antara China Communications and Construction Group (CCCG) dan syarikat disenaraikan di Bursa Malaysia, WCT Holdings Bhd. sedang membangunkan sebuah projek hartanah kediaman bernilai tinggi di Tun Razak Exchange.
Unit bagi projek hartanah sulungnya, Core Residence @ TRX, menerima permintaan menggalakkan daripada pelabur dari negara-negara utama di Asia seperti China, Hong Kong, Taiwan, Korea dan Jepun.
Menurut Bao, pembangunannya bermula setahun lalu dan kini ia berjalan mengikut jadual untuk disiapkan menjelang 2023.


Bekas pelakon James Bond, Tanya Roberts meninggal dunia
Oleh KOSMO!

4 Januari 2021, 9:26 pm
LOS ANGELES – Bintang Hollywood yang terkenal menerusi lakonannya dalam filem James Bond, Tanya Roberts meninggal dunia pada usia 65 tahun di Los Angeles, California, Amerika Syarikat hari ini.
Ejen Roberts, Mike Pingel berkata, pelakon itu dimasukkan ke hospital pada 24 Disember lalu selepas rebah dan tidak sedarkan diri ketika membawa anjing peliharaannya bersiar-siar.
Bagaimanapun, Pingel tidak mendedahkan punca kematian pelakon itu dan difahamkan mendiang tidak mengalami sebarang penyakit yang menyebabkan kematiannya.
“Saya sangat sedih dengan pemergian beliau. Dia seorang pelakon yang bijak dan menawan. Saya rasa seperti sebutir permata telah hilang daripada industri seni.
“Roberts merupakan seorang yang paling baik pernah saya jumpa. Beliau sangat menyayangi peminatnya dan saya tidak fikir beliau tahu betapa bermakna dirinya kepada peminatnya,” katanya kepada laman berita The Hollywood Reporter.
Roberts terkenal dengan watak sebagai ahli geologi, Stacey Sutton dalam filem James Bond, A View to a Kill pada tahun 1985 yang digandingkan bersama mendiang pelakon Roger Moore.

Selain itu, Roberts pernah membintangi sebuah filem fantasi, The Beastmaster selain Sheena: Queen of the Jungle dengan memegang watak sebagai gadis yang tinggal di dalam hutan. – AFP


Stok 3 juta batang rokok putih seludup dirampas, lapan suspek ditahan
Oleh DIYANATUL ATIQAH ZAKARYA

4 Januari 2021, 10:49 pm
ALOR GAJAH – Maritim Malaysia (APMM) Melaka dan Negeri Sembilan berjaya mematahkan cubaan penyeludupan lebih 3 juta batang rokok putih yang dibawa masuk dari perairan Indonesia menggunakan sebuah bot pancung, hari ini.
Bot tanpa nombor yang membawa rokok putih pelbagai jenis itu ditahan pada pukul 12.35 tengah malam di kedudukan 0.6 Batu Nautika Timur Laut Pulau Perjudi, Negeri Sembilan.
Pengarah Maritim Negeri Melaka dan Negeri Sembilan, Kepten Maritim Haris Fadzillah Abdullah berkata, serbuan itu hasil daripada aduan awam dan perkongsian maklumat risikan bersepadu di bawah Op Benteng, bot ronda Maritim Malaysia dan pasukan anggota Angkatan Tentera Malaysia (Op Merpati).
“Bertindak atas maklumat dan risikan, kita berjaya mematahkan cubaan penyeludupan 305 kotak rokok putih mengandungi sejumlah 3. 05 juta batang rokok pelbagai jenama.
“Pada serbuan itu kita turut menahan seramai lapan orang suspek berumur lingkungan 25 hingga 68 tahun dengan tujuh daripada mereka merupakan warga Indonesia manakala seorang lagi lelaki tempatan,” katanya ketika dihubungi di sini, hari ini.
Mengulas lanjut, beliau memberitahu enam daripada suspek ditahan menaiki bot pancung tersebut manakala dua lagi termasuk lelaki tempatan berusia 24 tahun terbabit dicekup ketika sedang menunggu ‘stok’ sampai di darat.

Ujarnya, hasil siasatan awal, kesemua rokok putih itu dipercayai dibawa masuk dari perairan Pulau Rupat dan Dumai di Indonesia untuk dipasarkan di sekitar negeri ini dan Negeri Sembilan.
Haris berkata, dalam serbuan itu, pihaknya turut merampas bot pancung terbabit dan tiga buah kenderaan pacuan empat roda yang disyaki digunakan bagi kegiatan tersebut dengan nilai keseluruhan rampasan tidak kurang RM800,000.
Katanya, kes disiasat di bawah Seksyen 135 (1)(e) Akta Kastam 1967 dan Akta Imigresen 1959/63. -K! ONLINE


Ban pecah punca banjir di Muallim, Hilir Perak
Oleh MUHAMAD TARMIZE MOHD NOR

4 Januari 2021, 9:19 pm
TANJUNG MALIM – Hujan berterusan sepanjang hari sejak awal pagi semalam telah menyebabkan beberapa ban atau tebatan banjir pecah sehingga menyebabkan kejadian banjir di Hilir Perak dan Muallim hari ini.
Menteri Besar Perak, Datuk Saarani Mohamad berkata, hujan lebat berterusan menyebabkan arus air menjadi deras sehingga ban tersebut tidak dapat menampung kapasiti air yang banyak seperti yang berlaku di Sungai Slim dan Sungai Bidor di sini.
“Apabila hujan lebat dalam tempoh masa yang lama iaitu sebelum Subuh lagi hujan sudah turun, ia menyebabkan air menjadi banyak dan arus bertambah deras menyebabkan beberapa ban di sungai pecah.
“Kita telah berbincang dengan Jabatan Pengairan dan Saliran (JPS) mengenai ban pecah ini. Tidak dapat tidak JPS kena baikinya semula selepas ini,” katanya ketika ditemui pemberita selepas mengadakan lawatan ke pusat pemindahan sementara (PPS) Pejabat Kemas Muallim di sini hari ini.
Tambah Saarani, peranan JPS dalam membina ban bagi menangani masalah banjir di kawasan tersebut berhasil memandangkan kali terakhir banjir berlaku adalah pada tahun 1971.
“Sebenarnya apa yang dibuat JPS sebelum ini adalah pelan jangka masa panjang untuk menangani masalah banjir dan ia berhasil. Namun pada kali ini ia di luar dugaan kita,” katanya.

Saarani turut menasihatkan mangsa banjir agar mematuhi segala arahan pihak berkuasa terutamanya dalam aspek pematuhan prosedur operasi standard (SOP) yang ditetapkan Majlis Keselamatan Negara memandangkan pandemik Covid-19 masih menular di dalam negara.
Di PPS Pejabat Kemas Muallim, seramai 284 penduduk daripada 74 keluarga ditempatkan sejak petang semalam selepas banjir melanda kediaman mereka.
Banjir turut menyebabkan dua daerah lain terjejas iaitu di Kampar dan Sungai Siput dengan keselurahan mangsa di seluruh Perak berjumlah 1,010 penduduk dipindahkan.


Joki disko Palestin dibebaskan dengan ikat jamin
Oleh KOSMO!

4 Januari 2021, 8:41 pm
RAMALLAH, Wilayah Palestin – Seorang joki disko Palestin yang ditangkap selepas menganjurkan majlis tarian di sebuah tapak yang dianggap suci oleh orang Islam pada minggu lalu telah dibebaskan dengan ikat jamin, kata bapanya hari ini.
Polis Pihak Berkuasa Palestin memberkas Sama Abdulhadi, 30, pada 27 Disember lalu selepas dia mengadakan persembahan di Nebi Mussa yang dipercayai makam Nabi Musa dekat bandar Jericho.
Pada awalnya, dia tidak dibenarkan ikat jamin tetapi kumpulan-kumpulan hak asasi manusia Palestin menuntut Sama dibebaskan dalam satu petisyen yang mengandungi 100,00 tanda tangan.
Bapanya, Saad Abdulhadi memberitahu agensi berita AFP bahawa Sama dibebaskan petang semalam selepas bayaran AS$3,500 (RM14,022) dibuat dan jaminan bahawa dia akan hadir dalam perbicaraan di mahkamah yang akan diumumkan kelak.
Sementara itu, Sama dilarang daripada melakukan perjalanan.
Sama Abdulhadi m dianggap sebagai wanita Palestin pertama yang menjadi joki disko profesional manakala akhbar Israel, Haaretz menggelarnya ‘Ratu Tekno Palestin’.

Video acara muzik elektronik itu disiarkan di media sosial dan menunjukkan lelaki serta wanita menari bersama-sama sekali gus mencetuskan kemarahan orang ramai dan mengundang dakwaan mencemarkan tempat suci itu yang turut menempatkan sebuah masjid.
Sementara itu, sebuah suruhanjaya penyiasatan ditubuhkan atas permintaan Perdana Menteri Mohammed Shtayyeh bagi ‘memastikan apa yang berlaku di Nebi Mussa.’
Saad Abdulhadi berkata, anak perempuannya mempunyai kebenaran rasmi untuk mengadakan acara itu di Nebi Mussa yang juga merupakan kawasan pelancongan. – AFP


YPM sasar 44,400 penerima Skim Bantuan Persekolahan
Oleh NOR IDAYU BOSRO

4 Januari 2021, 9:15 pm
PUTRAJAYA – Yayasan Pendidikan MARA (YPM) menyasarkan seramai 44,400 pelajar di seluruh negara menerima sumbangan di bawah Program Skim Bantuan Persekolahan untuk tahun ini dengan manfaat keseluruhan berjumlah RM2.66 juta.
Menteri Pembangunan Luar Bandar, Datuk Abd. Latiff Ahmad berkata, sepanjang tahun lepas, sejumlah 31,758 orang pelajar terdiri daripada pelajar sekolah rendah dan menengah dikenal pasti oleh Pejabat Pendidikan Daerah (PPD) menerima manfaat daripada program itu dengan kos keseluruhan kira-kira RM1.81 juta.
Jelas beliau, bantuan awal persekolahan ini adalah berbentuk buku tulis, buku sekolah dan peralatan yang sesuai kepada pelajar dengan kadar RM50 bagi sekolah rendah dan RM70 bagi sekolah menengah.
“Beberapa pengisian Program Tanggungjawab Sosial Korporat (CSR) Pendidikan YPM diwujudkan buat pertama kalinya di daerah Mersing, Johor.
“Pengisian itu meliputi Sumbangan Bantuan Khas Persekolahan YPM kepada 500 orang pelajar dari 36 buah sekolah di daerah Mersing. Pelajar ini akan menerima RM100 setiap seorang dengan jumlah keseluruhan berjumlah RM50,000,” katanya dalam satu kenyataan di sini hari ini.
Abdul Latif berkata, pengisian lain ialah penyerahan surat tawaran dan cek replika Skim Anak Angkat YPM kepada 50 pelajar sekolah menengah di sekitar daerah Mersing.

“Bantuan ini merangkumi bantuan wang saku bulanan RM100 sebulan sehingga tamat Tingkatan 5 dengan jumlah bantuan keseluruhan sebanyak RM60,000,” katanya.-K! ONLINE


Bahana menyelit, lelaki maut digilis
Oleh MOHD YUNUS YAKKUB

4 Januari 2021, 9:00 pm
KLANG – Tindakan seorang penunggang motosikal ‘menyelit’ antara dua kenderaan mengundang padah apabila maut digilis treler dalam kejadian di Persiaran Tengku Ampuan Rahimah di sini semalam.
Mangsa, Mohd Azwan Fitri Pinggoi, 22, dari Sandakan, Sabah meninggal dunia di lokasi kejadian akibat parah di kepala dalam kejadian pukul 11. 15 malam.
Ketua Polis Daerah Klang Selatan, Asisten Komisioner Shamsul Amar Ramli berkata, kemalangan berlaku apabila mangsa daripada arah belakang cuba melalui laluan antara sebuah kereta dan treler.
Katanya, bagaimanapun motosikal mangsa telah bergesel belakang kereta dipandu lelaki berusia 28 tahun sebelum tercampak ke hadapan jalan raya.
“Sebuah treler dipandu lelaki berusia 38 tahun kemudiannya mengilis mangsa dengan mangsa kemudiannya tersepit di bahagian belakang treler itu.
“Mangsa kemudiannya berjaya dibawa keluar dengan bantuan bomba dalam operasi hampir sejam itu,” katanya dalam kenyataan hari ini.

Jelas beliau, mayat mangsa dihantar ke Hospital Tengku Ampuan Rahimah untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. -K!ONLINE


HPj perjelas kadar caj pembedahan dan perubatan
Oleh MOHD. HUSNI MOHD. NOOR

4 Januari 2021, 8:10 pm
PUTRAJAYA – Hospital Putrajaya (HPj) menjelaskan kadar caj termasuk perubatan dan pembedahan yang dikenakan hospital itu adalah berdasarkan surat daripada Kementerian Kesihatan (KKM) pada 2 Oktober 2018.
Pengarah Hospital Putrajaya, Datuk Dr Nora’i Mohd. Said berkata, arahan tersebut memaklumkan kadar bayaran deposit warganegara ialah bagi kategori Perubatan (RM1,050) dan Pembedahan (RM1,650).
Beliau berkata, caj kadar itu tertakluk kepada perhidmatan Kelas 1 sahaja termasuk di HPj.
“Sehubungan itu, notis mengenai caj perubatan dipamerkan untuk rujukan pesakit serta orang awam di HPj.
“Untuk makluman, pengecualian pembayaran deposit adalah dibenarkan jika Surat Jaminan (Guarantee Letter) daripada majikan atau syarikat insuran dikemukakan semasa kemasukan wad,” katanya dalam kenyataan akhbar hari ini.
Dr. Nora’i, kemudahan wad bagi penjawat awam pula masih terpakai dan tiada perubahan.

Beliau berkata, orang awam yang mahu mengetahui maklumat lanjut mengenai kadar caj perubatan dan pembedahan di HPj boleh menghubungi Unit Hasil HPj di talian 03-83124272.
Sebelum ini, seorang pengguna Facebook dikenali Jejaka Mendung memuat naik gambar yang menunjukkan notis dan kadar caj perubatan dan pembedahan di HPj yang kononnya didakwa mahal.
Pengguna Facebook itu memuat naik hantaran berbunyi: “2021 hospital sudah tidak wujud yang ada cuma rumah sakit satu keluarga dia kasi sakit sekali’


UKM, FEW jalin kerjasama
Oleh LUQMAN RIDHWAN MOHAMED NOR

4 Januari 2021, 8:27 pm
KUALA LUMPUR – Pusat Kepimpinan Wanita Tun Fatimah Hashim (PKWTFH) Universiti Kebangsaan Malaysia (UKM) memeterai memorandum persefahaman (MoU) dengan Female Entrepreneurs Worldwide (FEW) di Bangunan Canselori UKM, Bandar Baru Bangi hari ini.
Menteri Pengajian Tinggi, Datuk Seri Dr. Noraini Ahmad berkata, MoU itu membolehkan pelajar UKM menimba ilmu Kepimpinan Keusahawanan Wanita secara percuma menerusi portal FEW.
“UKM dan FEW juga akan membantu usahawan wanita dari golongan B40 melalui program konsultasi dalam talian khas yang akan dijalankan dalam bahasa kebangsaan.
“Peluang penyelidikan dan kajian antara kedua belah pihak juga amat besar. Diharap peluang keemasan ini dapat dimanfaatkan sepenuhnya oleh semua pelajar dan para pensyarah wanita UKM khususnya,” katanya dalam satu kenyataan di laman Facebook hari ini.
UKM diwakili Naib Canselornya, Prof. Datuk Dr. Mohd Ekhwan Toriman manakala FEW diwakili oleh Pengasas Bersama dan Ketua Pegawai Eksekutifnya, Anna Wong.
Turut hadir Timbalan Ketua Setiausaha (Dasar) Kementerian Pengajian Tinggi, Dr. Mohd. Zabri Yusoff.

FEW merupakan organisasi yang menyediakan platform holistik pengajaran, konsultasi dan jaringan pelbagai bidang keusahawanan wanita di peringkat Antarabangsa secara online. – K! ONLINE


Digilis selepas terbabas langgar batu
Oleh MOHD YUNUS YAKKUB

4 Januari 2021, 8:15 pm
KLANG – Seorang pekerja penyelenggaran mesin maut dalam keadaan menyayat hati apabila digilis sebuah kenderaan dalam kemalangan langgar lari di Jalan Pintasan Pelabuhan Barat di sini hari ini.
Kejadian berlaku pukul 11.10 pagi apabila mangsa lelaki dikenali Tan Suan Boon, 40, terbabas selepas motosikal ditunggangi melanggar seketul batu di lorong kecemasan.
Ketua Polis Daerah Klang Selatan, Asisten Komisioner Shamsul Amar Ramli berkata, hasil siasatan awal mendapati mangsa dalam perjalanan ke Pelabuhan Utara dari Pelabuhan Barat.
“Apabila tiba di lokasi kejadian, mangsa yang menggunakan lorong kecemasan telah melanggar seketul batu di atas jalan sebelum terbabas dan jatuh di lorong kiri.
“Mangsa kemudiannya telah digilis di bahagian kepala oleh sebuah kenderaan yang tidak dikenalpasti,” katanya ketika dihubungi Kosmo! di sini hari ini.
Tambah beliau, mangsa meninggal dunia di lokasi kejadian dan mayat telah dihantar ke Hospital Tengku Ampuan Rahimah (HTAR) untuk bedah siasat.

Justeru, Shamsul Amar meminta orang ramai yang mempunyai maklumat berhubung kejadian tersebut tampil di mana-mana balai polis berhampiran.
Kes disiasat mengikut Seksyen 41(1) Akta Pengangkutan Jalan 1987. -K!ONLINE


200 peserta program sukan lasak terkandas tiga hari
Oleh BAHRUDDIN HATTA

4 Januari 2021, 9:07 pm
KUALA KRAI – Kira-kira 200 orang peserta yang menyertai program Erat Pacuan Empat Roda (4×4) New Year V2.0 terkandas di Lata Y Hulu Tembeling di sini sejak tiga hari lalu.
Keadaan itu berlaku selepas jalan keluar dari kawasan perkhemahan dipenuhi lumpur tebal akibat daripada kejadian tanah runtuh.
Bagaimanapun, sebahagian besar daripada peserta dan penganjur dalam program yang melibatkan 205 kenderaan pacuan empat roda dan 50 buah ‘motorcross’ itu telah berjaya keluar daripada kawasan tersebut hari ini.
Urusetia program anjuran Kelab 4×4 Malaysia itu, Ikhwan Nassier Abdul Hamid,33, berkata dia dan peserta lain terkandas sejak tiga hari lalu apabila jalan keluar terhalang dan kenderaan mereka mula terkandas di dalam lumpur yang tebal.
“Hujan merupakan faktor utama sehingga berlakunya tanah runtuh sehingga jalan tertutup sehingga menyukarkan semua peserta untuk keluar.
“Bagaimanapun, semua peserta berusaha untuk keluar dari kawasan itu dengan kenderaan masing-masing sehingga ada yang terkandas di dalam lumpur,” katanya ketika dihubungi Kosmo! hari ini.

Menurutnya, sejak semalam, sudah banyak kenderaan yang keluar apabila mendapat bantuan jentolak daripada orang perseorangan untuk menyodok lumpur tebal sekali gua melancarkan sedikit laluan untuk keluar.
Katanya, meskipun dapat keluar, peserta masih perlu menempuh jalan sukar sejauh lima kilometer secara berperingkat.
“Petang ini, (hari ketiga) masih terdapat kira-kira 10 kenderaan yang tinggal dan sedang diusahakan untuk di bawa keluar sebelum malam menjelang.
“Bagaimanapun, ada juga peserta yang perlu meninggalkan kenderaan mereka kerana rosak dan perlu berjalan kaki menempuh lumpur yang berat,” katanya.
Ikhwan Nassier berkata, Polis Diraja Malaysia (PDRM), Angkatan Pertahanan Awam Malayia (APM) dan Jabatan Bomba dan Penyelamat Malaysia Kuala Krai turut membantu menyampaikan bantuan makanan serta ubat-ubatan.-K! ONLINE


20 minit pujuk wanita mangsa banjir enggan pindah
Oleh AIN SAFRE BIDIN

4 Januari 2021, 8:57 pm
TELUK INTAN – Anggota Angkatan Pertahanan Awam (APM) mengambil masa hampir 20 minit untuk memujuk seorang wanita warga emas yang enggan dipindahkan dari rumahnya yang dilanda banjir di Kampung Chikus dekat sini hari ini.
Wanita berusia 60 tahun itu memberi alasan mahu menunggu bapa saudaranya yang tidak pulang sejak rumahnya dilanda banjir.
Seramai enam anggota APM Teluk Intan berusaha memujuk wanita itu dengan memanggilnya supaya turun dari rumahnya, namun tidak dipedulikan.
Bimbang berlaku perkara tidak diingini, seorang anggota APM naik ke atas rumah wanita itu dan dia akhirnya berjaya dipujuk sebelum dipindahkan ke pusat pemindahan sementara (PPS) Dewan Majlis Perbandaran Teluk Intan (MPTI) di Langkap di sini.
Wanita berkenaan memberitahu dia tidak mahu berpindah kerana mahu menunggu banjir surut untuk memindahkan barang di rumahnya selain mahu menunggu bapa saudaranya yang tidak pulang ke rumah sejak banjir melanda kawasan berkenaan.
“Siapa nak selamatkan barang di rumah saya, bukan senang nak beli peralatan rumah semasa Covid-19 ini,” katanya.-K! ONLINE


Mahkamah Britain sekat ekstradisi Julian Assange ke AS
Oleh KOSMO!

4 Januari 2021, 8:03 pm
LONDON – Seorang hakim Britain memutuskan hari ini bahawa pengasas WikiLeaks, Julian Assange tidak boleh diekstradisi ke Amerika Syarikat (AS) untuk berdepan dakwaan mengintip kerana menyiarkan dokumen sulit secara online dan memutuskan bahawa dia berisiko membunuh diri.
Hakim Daerah, Vanessa Baraitser berkata, ekstradisi Assange adalah ‘penindasan disebabkan kemudaratan mental dan saya memerintahkan dia dibebaskan’
Katanya, jika Assange ditahan di AS, dia berdepan penahanan ketat yang dilakukan untuk memisahkan hubungan fizikal dan mengurangkan interaksi sosial dengan dunia luar ke tahap paling minimum.
“Dia berdepan prospek ini sebagaai seseorang yang disahkan secara klinikal mengalami kemurungan dan cenderung untuk membunuh diri,” kata hakim tersebut dalam keputusannya.
“Saya berpuas hati bahawa risiko Assange membunuh diri adalah besar,” katanya.
Pengasas WikiLeaks berusia 49 tahun itu akan berada dalam tahanan sementara menunggu permohonan ikat jamin yang dijadualkan lewat hari ini.

Assange mengelap dahinya ketika keputusan tersebut dibacakan manakala tunangnya, Stella Moris tidak dapat menahan air matanya. Dia ditenangkan oleh ketua pengarang WikiLeaks, Kristinn Hrafnsson.
Sementara itu, penyokong Assange yang berkumpul di luar mahkamah Old Bailey di pusat bandar London bersorak mendengar keputusan tersebut dan menjerit ‘Bebaskan Assange’.
Bagaimanapun, pendakwa raya Britain dan AS masih boleh merayu keputusan tesebut. – AFP


Warga Bangladesh dikhuatiri tertimbus tanah runtuh
Oleh AIMUNI TUAN LAH

4 Januari 2021, 7:30 pm
GUA MUSANG – Seorang lelaki warga Bangladesh yang bekerja di sebuah kebun sayur dikhuatiri tertimbus dalam kejadian tanah runtuh di Tanah Tinggi Lojing, petang semalam.
Akhund Md. Ziarul, 37, disedari hilang oleh majikannya selepas tidak pulang ke bangsal penginapan dalam kawasan kebun sayur tidak jauh dari situ.
Ketua Polis Daerah, Superintendan Sik Choon Foo berkata, pihaknya menerima laporan kehilangan itu daripada tukang kebun sayur terbabit pada pukul 3 petang ini.
Katanya, tukang kebun itu bimbang pekerjanya itu hilang semasa runtuhan tanah yang turut mengakibatkan kebunnya musnah.
“Tukang kebun itu berusia 32 tahun dan berasal dari Kampung Raja, Cameron Highlands, Pahang telah cuba mencari pekerjanya di lokasi kejadian, namun gagal kerana keadaan di kawasan berkenaan masih hujan dan cuaca buruk.
“Kawasan kejadian tanah runtuh itu berada dalam kawasan kebun sayur itu,” katanya ketika dihubungi Kosmo! di sini hari ini.

Choon Foo berkata, operasi mencari mangsa yang hilang itu dilakukan di lokasi kejadian pada pukul 4 petang tadi.
Katanya, operasi mencari mangsa itu melibatkan seramai masing-masing tujuh anggota polis serta Angkatan Pertahanan Awam Malaysia (APM) dan enam anggota Jabatan Bomba dan Penyelamat Malaysia (JBPM).
“Gerakan mencari mangsa terpaksa dilakukan dengan berhati-hati kerana lokasi kejadian masih dalam bahaya dan hujan turun berterusan.
“Sekiranya cuaca semakin buruk dan keadaan gelap, kita terpaksa menangguhkan operasi mencari pada esok hari,” katanya.-K! ONLINE


Prasarana nafi diserbu SPRM
Oleh LUQMAN RIDHWAN MOHAMED NOR

4 Januari 2021, 7:44 pm
KUALA LUMPUR – Prasarana Malaysia Berhad (Prasarana) menafikan pejabatnya di Bangsar di sini diserbu Suruhanjaya Pencegahan Rasuah Malaysia (SPRM) pagi tadi sebagaimana dilaporkan media tempatan.
Timbalan Ketua Komunikasinya, Rafizah Amran berkata, SPRM sebaliknya hadir ke pejabat mereka untuk menjalankan siasatan terhadap dakwaan bahawa Pengerusi Prasarana, Datuk Seri Tajuddin Abdul Rahman menggunakan autoritinya untuk melakukan perubahan signifikan di syarikat itu.
“Ia bukanlah serbuan, hanya siasatan terhadap semua berita negatif itu. Kami akan bantu mereka dalam siasatan.
“Tiada siapa yang ditahan, tiada komputer riba atau telefon bimbit disita, namun ada dokumen diambil,” katanya pada sidang akhbar di sini hari ini.
Ketua Pesuruhjaya SPRM, Datuk Seri Azam Baki ketika dihubungi media hari ini mengesahkan pihaknya telah memulakan siasatan terhadap isu berkenaan.
Pada masa sama, Rafizah berkata, tuduhan terhadap Tajuddin itu dibuat oleh individu terkenal dan berharap SPRM membantu membersihkan nama Prasarana. – K! ONLINE


Tak mustahil UMNO tubuh pakatan baharu dengan PKR, DAP – Tajuddin
Oleh LUQMAN RIDHWAN MOHAMED NOR

4 Januari 2021, 8:00 pm
KUALA LUMPUR – Pengarah Pilihan Raya UMNO, Datuk Seri Tajuddin Abdul Rahman tidak menolak kemungkinan wujudnya pakatan baharu merangkumi PKR dan DAP bagi berhadapan dengan Pilihan Raya Umum ke-15 (PRU-15).
Jelasnya, UMNO perlu melakukan sesuatu bagi memastikan parti itu dapat bertahan pada masa akan datang, lebih-lebih lagi jika mereka berada dalam keadaan ditekan.
“UMNO akan fikir bagaimana untuk bertahan serta bangkit semula sebagai sebuah parti politik yang hebat dan perkasa.
“Apa juga pendekatan diambil, dengan siapa yang nak bekerjasama dan selagi matlamat perjuangan UMNO tak dikompromi serta agenda Melayu, Islam, raja-raja Melayu dan hak-hak istimewa tak dikompromi, apa salahnya?” katanya pada sidang akhbar hari ini.
Pada masa sama, Tajuddin berharap Pas akan terus bersama UMNO di dalam Muafakat Nasional (MN).
“Kami rayu dan pujuk Pas agar setia dengan kita dalam MN. Kita dulu dah ikrar begitu,” katanya.

Mengulas tentang peletakan jawatan Ahli Parlimen Machang, Datuk Ahmad Jazlan Yaakob, sebagai Pengerusi Lembaga Minyak Sawit Malaysia (MPOB) berkuat kuasa Rabu ini, katanya, ia mungkin mencetuskan lebih banyak tindakan serupa daripada Ahli Parlimen UMNO yang lain.
“Tanpa sokongan Ahli-Ahli Parlimen UMNO, Perikatan Nasional (PN) tak boleh berdiri tegak. Ahmad Jazlan mungkin dah tunjuk henti sokongan kepada PN.
“Kalau perkara ini berterusan tak tahulah berapa orang lagi tarik diri. Saya percaya ia pencetus, kemuncak tidak puas hati UMNO terhadap Bersatu yang jadi teraju kerajaan PN,” katanya. – K! ONLINE


Pesawat Turkish Airlines rosak dilanggar burung
Oleh KOSMO!

4 Januari 2021, 6:37 pm
ANKARA – Sebuah pesawat Boeing 777 milik syarikat Turkish Airlines didapati rosak selepas dilanggar sekawan burung di Istanbul, Turki semalam, lapor laman berita Simple Flying.
Kejadian tersebut dipercayai berlaku ketika pesawat itu berlepas dari Lapangan Terbang Antarabangsa Ataturk menuju ke Almaty, Kazakhstan.
Menurut laman web Aviation24.be, sejurus dilanggar, pesawat yang mengendalikan perkhidmatan kargo dengan kod penerbanagan TK6220 itu didapati berpatah balik ke lapangan terbang tersebut.
Perlanggaran itu mengakibatkan kerosakan pada bahagian muncung pesawat dengan beberapa kesan tompokan darah.
Difahamkan, ketika kejadian berlaku, kapten pesawat menghubungi Menara Kawalan Udara Lapangan Terbang Antarabangsa Ataturk bagi meminta kebenaran untuk melakukan pendaratan cemas.
Kapal terbang itu kemudian berlegar di udara selama beberapa minit sebelum mendarat dan dibawa ke dermaga untuk dibaiki.

Kejadian burung melanggar pesawat dilaporkan sering berlaku di kebanyakan lapangan terbang di seluruh dunia.
Minggu lalu, sebuah lagi pesawat Boeing 777 turut mengalami insiden sama ketika cuba mendarat di Lagos, Nigeria yang juga mengakibatkan kerosakan pada kapal terbang berkenaan. – Agensi


Mayat lelaki terapung di rumah pam
Oleh MOHD SYALMIZI HAMID

4 Januari 2021, 7:33 pm
SEBERANG PERAI – Mayat seorang lelaki ditemui dalam keadaan terapung di Rumah Pam Taman Chai Leng, Perai di sini hari ini.
Mayat mangsa yang dikenalpasti sebagai K. Saravanan, 29, itu ditemui orang awam sebelum bomba menerima panggilan pada pukul 5.24 petang.
Jurucakap Jabatan Bomba dan Penyelamat negeri berkata, pihaknya dipanggil bagi membantu mengangkat mayat terbabit.
“Mayat didapati terapung dalam keadaan tertiarap di dalam sungai.
“Wakil Kementerian Kesihatan mengesahkan mangsa meninggal dunia dan mayat kemudiannya diserah kepada polis bagi tindakan selanjutnya,” katanya kepada pemberita hari ini.
Operasi itu digerakkan oleh anggota dan pegawai dari Balai Bomba dan Penyelamat Perai. – K! ONLINE


32 mangsa terperangkap di Bukit Fraser diselamatkan
4 Januari 2021, 7:01 pm
PETALING JAYA – Tindakan dua anggota Angkatan Pertahanan Awam (APM) berjalan kaki sejauh 1.8 kilometer untuk mendapatkan bantuan berjaya menyelamatkan kira-kira 32 individu yang terperangkap dalam kejadian  tanah runtuh di Bukit Fraser semalam.
Menurut satu kenyataan di Facebook APM, mangsa Kapten (PA) Hishamuddin Salleh dan Leftenan Muda Madihah Hishamudin berjalan kaki menuju ke Balai Polis Bukit Fraser.
“Mereka berjalan sejauh 1.8 kilometer daripada tempat kejadian menuju ke balai tersebut meninggalkan 13 buah kenderaan lain.
“Namun, di pertengahan jalan mereka diselamatkan pihak berkuasa serta kenderaan penduduk,” jelas kenyataan tersebut di sini hari ini.
Dalam pada itu, menurut kenyataan Facebook APM semalam, kedua-dua mangsa terbabit dan keluarga terperangkap diantara dua runtuhan tanah di Jalan Kuala Kubu Bharu menuju Bukit Frazer sejak pukul 1.30 tengah hari semalam.
Mereka antara mangsa terperangkap dalam perjalanan menuruni Bukit Fraser menuju ke Kuala Kubu Bharu.

Seramai 32 orang dewasa, tujuh kanak-kanak dan satu bayi antara mangsa yang terlibat dalam tragedi runtuhan itu. – K! ONLINE


1,741 kes baharu, tujuh kematian direkod
Oleh SITI A'ISYAH SUKAIMI

4 Januari 2021, 6:43 pm
PUTRAJAYA – Sebanyak 1,741 kes baharu dilaporkan hari ini menjadikan jumlah kes positif Covid-19 di Malaysia sebanyak 120,818 kes.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh pula mencatatkan sebanyak 1,010 kes dan jumlah kes pulih sepenuhnya daripada Covid-19 sebanyak 98,228 kes.
“Daripada jumlah kes hari ini, sebanyak lapan kes import mendapat jangkitan dari luar negara manakala sebanyak 1,733 kes adalah penularan tempatan.
” Terdapat tujuh lagi kes kematian Covid-19 menjadikan jumlah kumulatif kes kematian di Malaysia sebanyak 501 kes,” katanya dalam satu kenyataan akhbar di sini hari ini.
Ujarnya, terdapat 122 kes positif sedang dirawat di Unit Rawatan Rapi dengan 53 kes memerlukan bantuan pernafasan. -K!ONLINE


Prasarana nafi lewat bayar subkontraktor
Oleh LUQMAN RIDHWAN MOHAMED NOR

4 Januari 2021, 7:21 pm
KUALA LUMPUR – Prasarana Malaysia Berhad (Prasarana) menafikan dakwaan mereka menahan bayaran RM700 juta kepada 17 subkontraktor dan firma perunding projek Transit Aliran Ringan 3 (LRT3) sejak Julai lalu.
Pengerusinya, Datuk Seri Tajuddin Abdul Rahman berkata, pihak tersebut sepatutnya membuat tuntutan bayaran kepada MRCB George Kent Sdn. Bhd. (MRCBGK) selaku kontraktor utama projek berkenaan.
“Kami telah bayar RM3.468 bilion kepada MRCBGK setakat 2 Oktober tahun lalu. Pihak yang menuntut adalah subkontraktor, mereka bukan kontraktor Prasarana.
“Kalau ada masalah, nak bayaran atau ada isu berkaitan wang, pergilah kepada MRCBGK. Ia bukan masalah kami,” katanya pada sidang akhbar di sini hari ini.
Beliau berkata demikian bagi mengulas tindakan 17 subkontraktor dan firma perunding berkenaan yang menulis surat kepada Perdana Menteri, Tan Sri Muhyiddin Yassin dan Menteri Pengangkutan, Datuk Seri Wee Ka Siong pada 20 Disember lalu memaklumkan mereka mengenai isu bayaran itu.
Pada masa sama, Tajuddin tidak menafikan berlakunya kelewatan bayaran tuntutan daripada kontraktor namun ia bukan sebagaimana yang dilaporkan iaitu sehingga enam bulan tunggakan.

Mengulas tentang isu membabitkan Presiden merangkap Ketua Pegawai Eksekutif Prasarana, Muhammad Nizam Alias yang kini digantung tugas, Ahli Lembaga Pengarah syarikat tersebut membuat keputusan menubuhkan jawatankuasa khas bagi menyiasat perkara berkenaan.
“Jawatankuasa itu terdiri daripada tiga orang Ahli Lembaga Pengarah Prasarana, yang mana mereka akan mengkaji dan meneliti jawapan diberikan Nizam,” katanya. – K! ONLINE


Mesin cerucuk hangus dijilat api
Oleh MOHD SYALMIZI HAMID

4 Januari 2021, 7:04 pm
SEBERANG PERAI – Sebuah mesin cerucuk musnah selepas enjinnya terbakar dalam kejadian di sebuah tapak pembinaan di Kampung Kubang Menerong, Tasek Gelugor di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan berhubung kejadian itu pada pukul 3.43 petang.
“Ketika bomba sampai, terdapat sebuah mesin cerucuk yang terbakar dengan anggaran kemusnahan 70 peratus pada enjin.
“Bomba memadam kebakaran menggunakan satu aliran gelung hos dan satu aliran 200 kaki satu sumpitan sehingga api selesai dipadamkan,” katanya hari ini.
Difahamkan kejadian itu tidak membabitkan sebarang kecederaan dan kemalangan jiwa. – K! ONLINE


Banjir: 1,187 SRS digerakkan
Oleh NOR IDAYU BOSRO

4 Januari 2021, 7:26 pm
PUTRAJAYA – Kementerian Perpaduan Negara akan menggerakkan 1,187 anggota Skim Rondaan Sukarela (SRS) susulan keadaan banjir yang semakin serius.
Menteri Perpaduan Negara, Datuk Halimah Mohamed Sadique berkata, SRS itu akan digerakkan di kawasan kejiranan Rukun Tetangga khususnya di Johor, Pahang, Terengganu, Perak, Selangor dan Kelantan.
Beliau berkata, SRS itu bertujuan membantu menjaga keselamatan harta benda ditinggalkan mangsa banjir yang dipindahkan ke pusat pemindahan sementara (PPS) selain memastikan tiada mangsa yang terkandas di kawasan banjir.
“Rondaan SRS ini dijalankan setiap hari melalui penggiliran tiga syif yang diadakan dengan sekurang-kurangnya lima anggota pada setiap syif,” katanya dalam satu kenyataan akhbar di sini hari ini.
Halimah berkata, operasi rondaan SRS dibuat mengikut prosedur operasi standard Perintah Kawalan Pergerakan.
Menurutnya, semua jentera SRS di seluruh negara perlu bersiap sedia bagi menjalankan tugas kawalan keselamatan di kawasan lain yang dilanda banjir.-K! ONLINE


APM selamatkan wanita lumpuh terperangkap banjir
Oleh ISKANDAR SHAH MOHAMED

4 Januari 2021, 5:17 pm
SHAH ALAM – Seorang wanita warga emas yang lumpuh separuh badan diselamatkan selepas terperangkap di dalam rumahnya akibat banjir di Kampung Rantau Panjang, Bestari Jaya di sini hari ini.
Operasi menyelamatkan mangsa lingkungan umur 80an itu dijalankan Angkatan Pertahanan Awam (APM) pukul 11 pagi selepas kediamannya dinaiki air setinggi kira-kira 0.6 meter.
Ketua Sektor Operasi APM Daerah Kuala Selangor, Leftenan Muda (PA) Mohd. Izzuddin Ismail berkata, bantuan tersebut dilakukan susulan permintaan ahli keluarga warga emas itu yang turut tinggal bersamanya di rumah tersebut.
“Anggota yang sedang menjalankan operasi pemindahan mangsa banjir di kampung itu segera ke rumah mangsa sebelum dibawa ke pusat pemindahan sementara (PPS) di Sekolah Kebangsaan (SK) Rantau Panjang,” katanya ketika dihubungi Kosmo! di sini hari ini.
Kata beliau, seramai 50 mangsa termasuk dua bayi lelaki telah ditempatkan di PPS berkenaan sejak dibuka pukul 10.45 pagi tadi.
Ujar Mohd. Izzuddin Ismail, berdasarkan pemantauan di kampung berkenan sehingga petang ini mendapati banjir masih berada paras statik.

Sementara itu, situasi banjir di Hulu Bernam, Hulu Selangor mendapati jumlah mangsa yang ditempatkan di PPS Dewan Orang Ramai Kampung Sungai Selisek kekal 109 individu melibatkan 35 buah keluarga. -K!ONLINE


1,010 penduduk terjejas banjir di Perak
Oleh ASLIZA MUSA

4 Januari 2021, 6:30 pm
IPOH – Keadaan banjir di Perak bertambah buruk dengan daerah Slim paling terkesan apabila 458 penduduk daripada 109 keluarga terpaksa dipindahkan ke Pusat Pemindahan Sementara (PPS) susulan rumah mereka dinaiki air sejak petang semalam.
Jumlah tersebut direkodkan setakat pukul empat petang hari ini.
Jurucakap Sekretariat Jawatankuasa Pengurusan Bencana negeri berkata, tiga buah kampung terlibat dengan Kampung Balun merekodkan jumlah mangsa banjir tertinggi iaitu 293 orang manakala Kampung Slim Village dan Kampung Kuala Slim dengan 87 dan 78 penduduk.
Katanya, empat buah PPS dibuka sejak semalam iaitu di Sekolah Kebangsaan (SK) Kampung Balun, SK Kuala Slim, Sekolah Agama Slim Village dan Pejabat Kemas.
“Banjir yang melanda empat daerah itu mengakibatkan 1,010 penduduk terjejas di mana Slim merekodkan jumlah mangsa banjir tertinggi,” katanya di sini hari ini.
Menurutnya, di daerah Kampar, tiga buah kampung terjejas melibatkan 60 penduduk iaitu di Kampung Batu 20, Kampung Jeram dan Kampung Singh, Gopeng.

Katanya, kesemua mereka dipindahkan di tiga PPS yang dibuka di Dewan Serbaguna Kampung Batu 20, Dewan Serbaguna Datuk Azman Mahalan, Kuala Dipang dan Dewan Bandaran Gopeng.
“Di Hilir Perak pula, seramai 442 penduduk terlibat banjir melibatkan 12 buah kampung dengan lima PPS dibuka di Dewan Tanjung Keramat, Dewan Majlis Perbandaran Teluk Intan (MPTI), Dewan MPTI Langkap, Dewan Serbaguna Chikus dan SK Sri Langkap.
“Daerah Sungai Siput turut terjejas membabitkan Rancangan Perumahan Tersusun (RPT) Tok Sirat apabila seramai 51 penduduk ditempatkan di Dewan Orang Ramai Kampung Tok Sirat,” katanya.-K! ONLINE


466 individu ditahan ingkar arahan PKP
Oleh NUR HUDA MUSA

4 Januari 2021, 5:44 pm
PETALING JAYA – Polis Diraja Malaysia (PDRM) telah menahan seramai 466 individu atas kesalahan ingkar arahan Perintah Kawalan Pergerakan semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut seramai 463 telah dikenakan kompaun manakala dua lagi telah direman dan satu lagi dijamin.
“Sebanyak 41,118 pemeriksaan telah dibuat oleh Task Force Operasi Pematuhan yang diketuai oleh PDRM semalam mendapati antara kesalahan ingkar arahan PKP termasuk aktiviti pusat hiburan (187), gagal mematuhi arahan penjarakan fizikal (110), tidak memakai pelitup muka (90), gagal menyediakan peralatan merekod butiran pelanggan (62) dan lain-lain (17).
“Sebanyak 2,452 Pasukan Pematuhan yang melibatkan 10,513 anggota telah membuat pemantauan di 3,176 pasar raya, 4,073 restoran serta 1,299 penjaja, 1,065 kilang, 3,074 bank dan 434 pejabat kerajaan,” katanya dalam satu kenyataan di sini hari ini.
Dalam pada itu Ismail Sabri memaklumkan, Operasi Benteng semalam turut berjaya menahan 24 orang pendatang asing tanpa izin (PATI) serta merampas enam buah kenderaan berat.
“Sebanyak 109 Sekatan Jalan Raya (SJR) dilaksanakan semalam yang melibatkan PDRM, Angkatan Tentera Malaysia (ATM), Maritim Malaysia (APMM) dan Agensi Keselamatan Sempadan Malaysia (Aksem) mengawal ketat sempadan negara secara bersepadu daripada dibolosi PATI bagi mengekang jenayah rentas sempadan selain menyekat penularan wabak Covid-19.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” jelasnya. – K! ONLINE


PKPD di Kota Belud, Sabah bermula esok
Oleh NUR HUDA MUSA

4 Januari 2021, 5:30 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) di Kampung Timbang Dayang, Kota Belud, Sabah bermula esok.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas sidang khas hari ini mendengar pembentangan Kementerian Kesihatan (KKM) mengenai peningkatan kes positif Covid-19 di kawasan tersebut.
“Sehingga 31 Disember 2020, KKM telah melaksanakan 207 saringan dan daripada jumlah itu sebanyak 24 kes positif telah direkodkan.
“Atas nasihat dan penilaian risiko KKM, Sidang Khas hari ini bersetuju melaksanakan PKPD di Kampung Timbang Dayang, Kota Belud, Sabah bermula 5 Januari sehingga 18 Januari 2021,” katanya dalam satu kenyataan di sini hari ini.
Menurutnya, pelaksanaan PKPD itu bagi memudahkan tindakan kawalan dan pencegahan lapangan dijalankan serta bagi menyekat penularan jangkitan Covid-19 di dalam komuniti setempat.
Dalam pada itu Ismail Sabri memaklumkan, sidang khas hari ini turut bersetuju untuk menamatkan PKPD di Pusat Koreksional Jasin dan Kuarters Kakitangan pada hari ini seperti yang dijadualkan.

“Sehingga kini, KKM telah selesai melaksanakan 737 ujian saringan dan secara kumulatif sebanyak 281 kes positif Covid-19 telah direkodkan.
“KKM mengesahkan pelaporan harian kes aktif di pusat tahanan ini menunjukkan trend penurunan dan terkawal serta tiada lagi sampel menunggu keputusan,” jelasnya. – K! ONLINE


Penghantar makanan maut terlanggar lubang
Oleh EDDY AQMAL MOHAMED HAMIDI

4 Januari 2021, 6:13 pm
PETALING JAYA – Seorang penghantar makanan maut apabila motosikal ditunggangnya terlanggar lubang di Jalan PJU 7/2, Mutiara Damansara di sini hari ini.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian berlaku kira-kira pukul 1.15 petang sewaktu mangsa sedang menghampiri lampu isyarat simpang tiga di lokasi kejadian.
“Ketika melalui lokasi kejadian, mangsa yang berusia 31 tahun telah terlanggar lubang di bahu jalan mengakibatkan motosikal ditunggangnya hilang kawalan.
“Mangsa yang gagal mengawal motosikal kemudiannya terbabas di lorong kiri jalan dan disahkan maut di tempat kejadian oleh pasukan perubatan yang tiba tidak lama kemudian setelah dihubungi oleh pengguna jalan raya yang menyaksikan kejadian,” katanya menerusi satu kenyataan hari ini.
Menurut Nik Ezanee, bedah siasat ke atas mayat mayat mangsa akan dilakukan setelah mendapat keputusan ujian Covid-19 di Unit Forensik Pusat Perubatan Universiti Malaya.
“Siasatan berhubung kejadian diteruskan di bawah Seksyen 41(1) Akta Pengangkutan Jalan 1987,” ujar beliau.

Terdahulu, satu video berdurasi tular di laman sosial memaparkan tindakan orang ramai membantu menutup jenazah mangsa yang maut selepas motosikal ditunggangnya terlanggar lubang di Jalan PJU 7/2, Mutiara Damansara hari ini.-K! ONLINE


MyIPO keluarkan senarai pengecualian fi di bawah cap dagangan
4 Januari 2021, 5:51 pm
PETALING JAYA- Perbadanan Harta Intelek Malaysia (MyIPO) bersetuju memberi pengecualian fi bagi beberapa permohonan di bawah cap dagangan serta pengubahan fi bagi kelewatan pembaharuan cap dagangan.
Ketua Pengarah MyIPO, Datuk Mohd. Roslan Mahayudin berkata, pengecualian itu dibuat atas dasar prihatin terhadap usahawan dan pemilik cap dagangan yang terkesan akibat wabak Covid-19.
“Pengecualian fi turut diberikan kepada pembayaran surcaj bagi paten dan perakuan utiliti. Pengecualian ini di ditawarkan dalam tempoh enam bulan bermula 1 Januari hingga 30 Jun 2021 kepada pemilik cap dagangan dan paten sedia ada,” katanya dalam satu kenyataan hari ini.
Bagi kumpulan individu, mereka yang layak ialah individu daripada kumpulan B40 yang menerima Bantuan Sara Hidup atau Bantuan Prihatin Nasional serta yang mempunyai pendapatan terjejas.
Bagi kategori perkongsian, persatuan, pertubuhan perbadanan atau institusi, MyIpo menggariskan tiga kriteria iaitu memperoleh kelulusan penyambungan moratorium dan fleksibiliti pembayaran balik daripada mana-mana institusi kewangan; mempunyai masalah aliran tunai atau menghadapi keberhutangan dan kesulitan membuat pembayaran hutangnya.
Untuk pengecualian fi cap dagangan, kriteria yang tertakluk ialah pindaan nama atau alamat pemohon dan pembetulan nama atau alamat tuan punya berdaftar; permohonan pelanjutan masa dan prosiding lain selain bangkangan, dan pemfailan dokumen secara manual yang tidak tertakluk kepada
golongan bersasar.

“Pengubahsuaian fi bagi pembaharuan lewat cap dagangan yang tempoh pendaftarannya tamat antara 1 Januari hingga 30 Jun 2021, dikurangkan daripada RM1,200 kepada RM1,000 sahaja.
“Manakala bagi paten pula, setiap pemilik paten dan Perakuan bagi Perbaharuan Utiliti yang tamat tempoh di antara 1 Januari hingga 30 Jun 2021, diberi tempoh enam bulan bagi pembayaran pembaharuan tanpa dikenakan fi surcaj kelewatan,” katanya. -K! ONLINE